#2439: Islam dan Makrifah Abdullah bin Salam kepada Nabi SAW

Soalan:
Assalamualaikum Dato’ Seri. Bagaimana perkenalan dan Islamnya Abdullah bin Salam?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Beliau ialah Abdullah bin Salam bin al-Harith, Abu Yusuf, daripada keturunan Nabi Yusuf A.S. Beliau mendapat jaminan perlindungan kafilah Khazraj, al-Isra’ili, kemudian al-Ansari. Beliau daripada Bani Qainuqa‘. Dikatakan bahawa nama asalnya ialah al-Husain (الحصين), kemudian Baginda SAW menukarnya. (Lihat
al-Isabah fi Ma‘rifah al-Sahabah
, 4/102).
Beliau merupakan seorang al-Imam dan termasuk dalam kalangan sahabat Nabi SAW serta salah seorang yang dijamin syurga. Beliau juga merupakan salah seorang pendeta Yahudi. Di antara mereka yang meriwayatkan hadith daripadanya ialah Abu Hurairah, Anas bin Malik, Abdullah bin Ma‘qil, Abdullah bin Hanzalah bin al-Ghasil, kedua-dua anaknya iaitu Yusuf dan Muhammad, Bisyr bin Syaghaf, Abu Sa‘id al-Muqri’, Abu Burdah bin Abu Musa, Qais bin ‘Abbad, Abu Salamah bin ‘Abd al-Rahman, ‘Ata’ bin Yasar, Zurarah bin Aufa dan ramai lagi.
Dikatakan hadith pertama yang didengarinya ialah:
يَا أَيُّهَا النَّاسُ، أَفْشُوْا السَّلاَمَ، وَأَطْعِمُوا الطَّعَامَ، وَصِلُوا الأَرْحَامَ، وَصَلُّوا بِاللَّيْلِ وَالنَّاسُ نِيَامٌ، تَدْخُلُوا الجَنَّةَ بِسَلاَمٍ
Maksudnya:
 “
Wahai manusia, sebarkanlah salam, berikanlah makan (kepada orang yang memerlukan), sambungkanlah silaturrahim, solatlah di waktu malam tatkala orang lain sedang tidur, kelak kamu akan masuk syurga dengan sejahtera
.” (Lihat
Siyar A‘lam al-Nubala’,
2/413-414).
Hal ini berdasarkan hadith daripada beliau, yang berkata:
لَمَّا قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ الْمَدِينَةَ انْجَفَلَ النَّاسُ إِلَيْهِ وَقِيلَ قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ قَدِمَ رَسُولُ اللَّهِ صَلَّى اللَّهُ عَلَيْهِ وَسَلَّمَ فَجِئْتُ فِي النَّاسِ لِأَنْظُرَ إِلَيْهِ فَلَمَّا اسْتَثْبَتُّ وَجْهَ رَسُولِ اللَّهِ صَلَّى اللَّهُ عَلَيْهِ وَسَلَّمَ عَرَفْتُ أَنَّ وَجْهَهُ لَيْسَ بِوَجْهِ كَذَّابٍ وَكَانَ أَوَّلُ شَيْءٍ تَكَلَّمَ بِهِ أَنْ قَالَ أَيُّهَا النَّاسُ أَفْشُوا السَّلَامَ وَأَطْعِمُوا الطَّعَامَ وَصَلُّوا وَالنَّاسُ نِيَامٌ تَدْخُلُوا الْجَنَّةَ بِسَلَامٍ
Maksudnya: “Ketika Rasulullah SAW tiba di Madinah, orang ramai bergegas menyambut Baginda sambil mengucapkan: Rasulullah SAW telah datang, Rasulullah SAW telah datang, Rasulullah SAW telah datang.” Aku datang kepada orang ramai untuk melihat kepada Baginda, dan ketika aku telah memastikan wajah Rasulullah SAW, aku mengetahui bahawa wajah Baginda bukanlah wajah pendusta. Dan yang pertama kali Baginda ucapkan adalah: ‘أَيُّهَا النَّاسُ أَفْشُوا السَّلَامَ وَأَطْعِمُوا الطَّعَامَ وَصَلُّوا وَالنَّاسُ نِيَامٌ تَدْخُلُوا الْجَنَّةَ بِسَلَامٍ’ (
“Wahai sekalian manusia, sebarkanlah salam, jamulah makan, dan lakukanlah solat ketika manusia sedang tidur, nescaya kamu semua akan masuk syurga dengan sejahtera.”
)
Riwayat al-Tirmizi (2485), Ibn Majah (1334) dan Ahmad (23784). Kata Imam al-Tirmizi, ini hadith sahih.
Pengislaman Abdullah bin Salam dan Tiga Soalan Beliau kepada Rasullullah SAW
Berkenaan hal ini, terdapat riwayat daripada Anas bin Malik, beliau menceritakan bahawa telah sampai berita ketibaan Nabi SAW di Madinah kepada Abdullah bin Salam, lalu beliau menanyakan beberapa perkara kepada Baginda. Katanya: “Aku akan bertanya kepadamu tiga perkara yang tidak akan akan diketahui kecuali oleh seorang Nabi. Apakah tanda-tanda pertama hari kiamat? Dan apa makanan pertama yang akan dimakan oleh penghuni syurga? Dan bagaimanakah seorang anak mirip dengan bapanya dan bagaimana dia mirip dengan ibunya?” Baginda menjawab: “Jibril baru sahaja memberitahuku.” Abdullah bin Salam berkata: “Dia adalah malaikat yang menjadi musuh orang-orang Yahudi.” Baginda bersabda: “Adapun tanda pertama hari kiamat adalah api yang akan muncul dan akan menghimpunkan manusia daripada timur menuju barat. Dan makanan pertama penghuni syurga adalah ketulan hati ikan paus. Dan (miripnya) seorang anak (ditentukan), apabila suami mendatangi isterinya dan air maninya mendahului air mani isterinya, bererti akan lahir anak yang menyerupai bapanya. Namun bila air mani isterinya mendahului air mani suaminya, maka akan lahir anak yang mirip dengan ibunya.”
(Lantas) Abdullah bin Salam berkata: “Aku bersaksi tidak ada Tuhan yang berhak disembah melainkan Allah dan engkau adalah Rasulullah.” Kemudian dia berkata: “Wahai Rasulullah, sesungguhnya orang-orang Yahudi adalah kaum yang sangat suka memutar belit. Tanyalah mereka mengenai aku sebelum mereka mengetahui keislamanku.” Kemudian orang-orang Yahudi datang, lalu Nabi SAW bersabda: “Bagaimanakah pendapat kamu tentang seorang lelaki yang bernama Abdullah bin Salam?”  Mereka menjawab: “Dia adalah seorang alim dan anak dari seorang yang alim dan orang yang paling mulia antara kami dan anak orang yang paling mulia antara kami.” Kemudian Rasulullah SAW bersabda: “Bagaimanakah pendapat kamu jika Abdullah bin Salam memeluk Islam?” Mereka menjawab: “Semoga dia dilindungi Allah dari perbuatan itu.” Baginda mengulangi pertanyaannya kepada mereka, Namun mereka tetap menjawab seperti tadi. Lalu Abdullah bin Salam keluar seraya berkata: “Aku bersaksi tidak ada Tuhan yang berhak disembah melainkan Allah dan aku bersaksi bahawa Muhammad adalah utusan Allah.” Maka mereka berkata: “Dia ini orang yang paling buruk di antara kami dan anak dari orang yang jahat.” Mereka terus saja menghina Abdullah bin Salam. Lalu Abdullah bin Salam berkata: “Inilah yang aku bimbangkan tadi, wahai Rasulullah.”
 Riwayat al-Bukhari (3938)
Selain itu, Abdullah bin Salam R.A juga termasuk dalam kalangan mereka yang dijanjikan syurga. Hal ini adalah sebagaimana riwayat daripada ‘Amir bin Sa‘ad bin Abu Waqqas, daripada bapanya, katanya:
مَا سَمِعْتُ النَّبِيَّ صَلَّى اللهُ عَلَيْهِ وَسَلَّمَ، يَقُولُ: لِأَحَدٍ يَمْشِي عَلَى الأَرْضِ إِنَّهُ مِنْ أَهْلِ الجَنَّةِ، إِلَّا لِعَبْدِ اللَّهِ بْنِ سَلاَمٍ ” قَالَ: وَفِيهِ نَزَلَتْ هَذِهِ الآيَةُ {وَشَهِدَ شَاهِدٌ مِنْ بَنِي إِسْرَائِيلَ} [الأحقاف: 10] الآيَةَ، قَالَ: «لاَ أَدْرِي قَالَ مَالِكٌ الآيَةَ أَوْ فِي الحَدِيثِ»
Maksudnya:
 “
Aku tidak pernah mendengar Nabi SAW bersabda tentang seseorang yang berjalan di muka bumi: “Sesungguhnya dia termasuk penghuni syurga” kecuali kepada Abdullah bin Salam.” Dia berkata: “Padanya (Abdullah bin Salam) turunnya ayat ini:
 {وَشَهِدَ شَاهِدٌ مِنْ بَنِي إِسْرَائِيلَ} [الأحقاف: 10]
 (pada hal ada seorang saksi dari Bani Israil … sehingga akhir ayat) Dia berkata: “Aku tidak tahu apa yang dikatakan Malik, (apa yang dimaksudnya) ayat ataupun hadith (iaitu berkenaan turunnya ayat ini daripada dirinya sendiri atau dengan sanad ini).
”
Riwayat al-Bukhari (3812)
Begitu juga riwayat daripada Muhammad daripada Qais bin ‘Ubad, katanya:
كُنْتُ جَالِسًا فِي مَسْجِدِ المَدِينَةِ، فَدَخَلَ رَجُلٌ عَلَى وَجْهِهِ أَثَرُ الخُشُوعِ، فَقَالُوا: هَذَا رَجُلٌ مِنْ أَهْلِ الجَنَّةِ، فَصَلَّى رَكْعَتَيْنِ تَجَوَّزَ فِيهِمَا، ثُمَّ خَرَجَ، وَتَبِعْتُهُ، فَقُلْتُ: إِنَّكَ حِينَ دَخَلْتَ المَسْجِدَ قَالُوا: هَذَا رَجُلٌ مِنْ أَهْلِ الجَنَّةِ، قَالَ: وَاللَّهِ مَا يَنْبَغِي لِأَحَدٍ أَنْ يَقُولَ مَا لاَ يَعْلَمُ، وَسَأُحَدِّثُكَ لِمَ ذَاكَ: رَأَيْتُ رُؤْيَا عَلَى عَهْدِ النَّبِيِّ صَلَّى اللهُ عَلَيْهِ وَسَلَّمَ فَقَصَصْتُهَا عَلَيْهِ، وَرَأَيْتُ كَأَنِّي فِي رَوْضَةٍ – ذَكَرَ مِنْ سَعَتِهَا وَخُضْرَتِهَا – وَوَسْطَهَا عَمُودٌ مِنْ حَدِيدٍ، أَسْفَلُهُ فِي الأَرْضِ، وَأَعْلاَهُ فِي السَّمَاءِ، فِي أَعْلاَهُ عُرْوَةٌ، فَقِيلَ لِي: ارْقَهُ، قُلْتُ: لاَ أَسْتَطِيعُ، فَأَتَانِي مِنْصَفٌ، فَرَفَعَ ثِيَابِي مِنْ خَلْفِي، فَرَقِيتُ حَتَّى كُنْتُ فِي أَعْلاَهَا، فَأَخَذْتُ بِالعُرْوَةِ، فَقِيلَ لَهُ: اسْتَمْسِكْ فَاسْتَيْقَظْتُ، وَإِنَّهَا لَفِي يَدَيَّ، فَقَصَصْتُهَا عَلَى النَّبِيِّ صَلَّى اللهُ عَلَيْهِ وَسَلَّمَ، قَالَ: «تِلْكَ الرَّوْضَةُ الإِسْلاَمُ، وَذَلِكَ العَمُودُ عَمُودُ الإِسْلاَمِ، وَتِلْكَ العُرْوَةُ عُرْوَةُ الوُثْقَى، فَأَنْتَ عَلَى الإِسْلاَمِ حَتَّى تَمُوتَ» وَذَلِكَ الرَّجُلُ عَبْدُ اللَّهِ بْنُ سَلاَمٍ.
Maksudnya
: “Aku sedang duduk di masjid Madinah, lalu seorang lelaki masuk dan di wajahnya terlihat tanda kekhusyukan. Mereka berkata: ‘Lelaki ini termasuk daripada penghuni syurga.’ Lelaki itu solat dua rakaat dengan ringkas. Kemudian dia keluar dan aku mengikutinya.” Aku berkata: “Sesungguhnya ketika kamu masuk masjid mereka berkata: ‘Lelaki ini termasuk daripada penghuni syurga.’ Dia (Abdullah bin Salam) berkata: ‘Demi Allah, tidak patut bagi seseorang mengatakan apa yang tidak dia ketahui. Namun, aku akan menceritakan kepadamu kenapakah (boleh ada dakwaan) demikian. Aku pernah bermimpi di zaman Nabi SAW. Lalu aku menceritakan mimpi itu kepada Baginda SAW. Aku bermimpi seakan-akan berada di satu taman — dia menyebutkan keluasan dan kehijauannya — di tengahnya terdapat sebatang tiang besi, bahagian bawahnya (terpacak) di bumi dan hujungnya (meninggi) di langit. Di atasnya pula terdapat satu simpulan tali.’ Dikatakan kepadaku: ‘Naiklah.’ Aku berkata: ‘Aku tidak mampu.’ Maka diberikan kepadaku pembantu lalu dia mengangkat pakaianku dari belakang. Aku pun memanjat hinggalah ke puncaknya. Lalu aku memegang simpulan tali itu. Dikatakan kepadaku: ‘Peganglah kuat-kuat.’ Kemudian aku terbangun dan tali itu berada di tanganku. Aku menceritakannya kepada Nabi SAW. Maka Baginda bersabda: ‘Taman itu adalah Islam. Tiang tersebut adalah tiang Islam. Tali itu adalah tali yang kukuh. Engkau berada dalam (agama) Islam sehinggalah engkau meninggal dunia.’ Lelaki tersebut adalah Abdullah bin Salam.”
Riwayat al-Bukhari (3813)
Selain daripada itu, turut diriwayatkan daripada Sa‘ad bin Abu Waqqas, beliau berkata: “Aku tidak pernah mendengar Nabi SAW menyatakan kepada seseorang yang masih hidup di muka bumi bahawa dia termasuk penghuni syurga melainkan kepada Abdullah bin Salam.” (Lihat
Fath al-Bari
, 7/127;
al-Isti‘ab
, 2/374;
Tahzib al-Asma’ wa al-Lughat
, 1/271).
Selain itu, Rasulullah SAW juga pernah menyampaikan khabar gembira kepada Abdullah bin Salam sebagai penghuni syurga di hadapan sekumpulan sahabat, yang di antara mereka ialah Sa‘ad bin Abu Waqqas, iaitu ketika beliau menerima semangkuk remukan roti dicampur kuah, lalu beliau melebihkan sedikit daripada makanan itu, seraya bersabda: “Akan masuk dari jalan di antara bukit ini seseorang dari para penghuni syurga, yang memakan lebihan makanan ini.” Sa‘ad berkata: “Sementara sebelumnya aku meninggalkan saudaraku, Umair bin Abu Waqqas bersiap-siap untuk menghadap Nabi SAW. Aku berhasrat dialah orang yang dimaksudkan. Ternyata yang datang ialah Abdullah bin Salam, lalu dia memakan lebihan makanan itu.” (Lihat
Fath al-Bari,
7/130;
Siyar A‘lam al-Nubala’,
2/417).
Abdullah bin Salam R.A meninggal dunia pada tahun 43 Hijrah di Madinah sebagaimana diriwayatkan oleh sebahagian ulama seperti al-Haitham bin ‘Adi, Ibn Sa‘ad, Abu ‘Ubaid, al-Baghawi, Abu Ahmad al- ‘Askari dan lain-lain . (Lihat
Siyar A‘lam al-Nubala’,
2/424;
al-Isabah fi Ma‘rifah al-Sahabah
, 4/104).
Bertarikh: 3 Ogos 2023 bersamaan 16 Muharram 1445 H


#244 Lebihan Air yang Dijilat Kucing

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Apakah hukum air yang telah dijilat oleh kucing? Mohon pencerahan.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
إِنَّ اللَّـهَ يَأْمُرُ بِالْعَدْلِ وَالْإِحْسَانِ وَإِيتَاءِ ذِي الْقُرْبَىٰ وَيَنْهَىٰ عَنِ الْفَحْشَاءِ وَالْمُنكَرِ وَالْبَغْيِ ۚ يَعِظُكُمْ لَعَلَّكُمْ تَذَكَّرُونَ
Maksudnya:

“Sesungguhnya Allah menyuruh berlaku adil, dan berbuat kebaikan, serta memberi bantuan kepada kaum kerabat; dan melarang daripada melakukan perbuatan-perbuatan yang keji dan mungkar serta kezaliman. Ia mengajar kamu (dengan suruhan dan laranganNya ini), supaya kamu mengambil peringatan mematuhi-Nya.”
[1]
Al-Sa‘di menyatakan bahawa berlaku adil itulah adalah wajib, sedangkan berbuat baik
(Ihsan)
 pula adalah merupakan nilai tambah yang disunatkan seperti manusia memberi manfaat dengan hartanya atau jasadnya atau ilmunya atau lain-lain perkara yang bermanfaat sehinggakan termasuk juga di dalamnya (suruhan) berbuat baik kepada haiwan ternakan yang dimakan atau selainnya (tidak dimakan).
[2]
Definisi kucing
Kucing ialah sejenis binatang yang kecil, berbulu lembut dan tebal, dipelihara sebagai binatang kesayangan, biasanya untuk menangkap tikus.
[3]
 Di dalam
Ensiklopedia Dunia
 dinyatakan bahawa kucing ialah haiwan kesayangan kegemaran manusia di seluruh dunia. Kucing adalah pintar dan mempunyai sifat berdikari. Haiwan kecil ini juga suka bermain-main dan menghiburkan. Banyak kucing dijadikan haiwan kesayangan yang penyayang, setia, dan menjadi teman bagi manusia semua peringkat umur. Perkataan kucing juga merujuk kepada famili haiwan pemakan daging yang termasuk harimau, singa, harimau bintang dan harimau kumbang. Famili ini juga termasuk
kucing bela jinak
 — iaitu kucing yang dibela sebagai haiwan kesayangan.
Kucing berbeza-beza wataknya dan ciri fizikal tertentu, seperti panjang dan warna bulunya.Terdapat banyak baka kucing. Ciri khas membezakan setiap baka daripada baka yang lain. Antara baka kegemaran ialah kucing Siam, kucing Burma dan kucing Parsi. Tiada siapa yang tahu dengan tepat bila kucing mula dijinakkan. Tetapi sesetengah autoriti percaya bahawa kucing dijinakkan lebih kurang 5000 tahun dahulu. Sepanjang sejarah, manusia menghargai kucing kerana kemahirannya memburu dan membunuh mencit, tikus dan ular. Kucing membantu menjadikan ladang, rumah, dan tempat perniagaan bebas daripada haiwan perosak ini.
[4]
Kucing ialah haiwan yang suci
Kucing merupakan haiwan yang suci dan selalu berkeliaran di sekeliling manusia. Kabsyah binti Ka‘ab bin Malik ada melaporkan bahawa pada suatu hari Abu Qatadah berada di dalam rumah, lalu dia telah menyediakan baginya sebekas air untuk dijadikan sebagai air wuduk. Kemudian, datang seekor kucing meminum air tersebut. Abu Qatadah membiarkan sahaja kucing itu meminum air daripada bekas tersebut. Kemudian, Abu Qatadah perasan yang Kabsyah memandang kepadanya lalu dia bertanya:
“Adakah kamu merasa pelik wahai anak saudaraku?”
 Kabsyah menjawab:
“Ya.”
Lalu Abu Qatadah menjelaskan bahawa Rasulullah SAW pernah bersabda:
إِنَّهَا لَيْسَتْ بِنَجَسٍ، إِنَّمَا هِيَ مِنَ الطَّوَّافِينَ عَلَيْكُمْ، أَوِ الطَّوَّافَاتِ
Maksudnya:

“Sesungguhnya kucing itu tidak najis kerana ia ialah haiwan yang berkeliaran di sekeliling kamu.”
[5]
Maka, kita ketahui bahawa di sana ada kelonggaran dan hukum khas yang diberikan kepada kucing kerana ia termasuk dalam haiwan yang biasanya berkeliaran di tempat tinggal manusia atau dijadikan sebagai haiwan peliharaan.
Al-San‘ani menyebutkan dalam kitabnya bahawa Allah SWT telah memberi keringanan kepada hamba-Nya (hukum berkaitan kucing) dengan menjadikannya tidak najis, bagi menghilangkan kesusahan kepada manusia, dan hadith ini merupakan dalil bahawa kucing itu adalah suci, begitu juga bekas minumannya (air yang telah diminum).
[6]
Terdapat sebuah riwayat daripada Aisyah R.Anha, daripada Nabi SAW bahawasanya Baginda mendekatkan sebekas air kepada seekor kucing sehinggalah ia meminumnya. Kemudian Baginda berwuduk daripada lebihan air tersebut.
[7]
 Al-Syaukani menyebutkan bahawa berlaku perselisihan dalam kalangan ulama dalam hadith ini pada ‘Abd Rabbih iaitu Abdullah bin Sa‘id al-Maqburi. Selain itu, al-Daraqutni juga ada meriwayatkan hadith Aisyah ini daripada jalur lain, yang di dalamnya terdapat perawi Bernama al-Waqidi. Begitu juga, diriwayatkan daripada jalur-jalur yang lain, yang kesemuanya ada keraguan.
Hadith ini menunjukkan kepada sucinya mulut kucing dan air lebihan yang diminumnya. Inilah pendapat yang dipegang oleh al-Syafi‘i dan al-Hadi. Manakala Abu Hanifah pula berpendapat, ia adalah najis sepertimana binatang buas. Akan tetapi diberi keringanan (
rukhsah
) padanya, maka air lebihan yang diminum oleh kucing hukumnya adalah makruh — untuk digunakan,
[8]
 dan tidak makruh menggunakannya sekiranya tidak ada air lain.
[9]
Walau bagaimanapun, dalam mazhab al-Syafi‘i, air baki jilatan kucing itu adalah suci dan tidak makruh menggunakannya.
[10]
 Ibn Qudamah juga ada menyatakan bahawa bagi setiap haiwan hukum kulitnya, bulunya, peluhnya, air matanya atau air liurnya adalah mengikut hukum bekas minumannya (air yang telah diminum) sama ada suci atau najis.
[11]
Kesimpulannya
Berdasarkan kepada perbahasan di atas, kami berpendapat bahawa air baki jilatan kucing adalah suci dan tidak makruh menggunakannya. Lebih-lebih lagi kucing merupakan haiwan yang berkeliaran di sekeliling manusia dan sering dijadikan sebagai haiwan peliharaan.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 6 Januari 2022 bersamaan 3 Jamadil Akhir 1443H
[1]
 Surah al-Nahl: 90
[2]
 Lihat
Tafsir al-Sa‘di
, hlm. 447.
[3]
 Lihat
https://prpm.dbp.gov.my/cari1?keyword=kucing
. Diakses pada 30 Disember 2021.
[4]
 Lihat
Ensiklopedia Dunia
, terj. DBP, 11/520-521.
[5]
 Riwayat al-Tirmizi (92); Abu Daud (75); al-Nasa’i (68); Ibn Majah (367)
[6]
 Lihat
Subul al-Salam
, 1/33.
[7]
 Riwayat al-Daraqutni dalam
sunan
nya (218) dan beliau menyebutkan bahawa sanadnya adalah hasan. (Lihat
Tanqih al-Tahqiq
 oleh Ibn ‘Abd al-Hadi, 1/94-95)
[8]
 Lihat
Nail al-Autar
, 1/53;
[9]
 Lihat
al-Fiqh al-Islami wa Adillatuhu
, 1/269-270.
[10]
 Lihat
al-Majmu‘ Syarh al-Muhazzab
, 1/172.
[11]
 Lihat
al-Mughni
, 1/39.


#2440: Inner Pakaian Berwarna Kulit

Soalan:
Assalamualaikum Dato’ Seri. Assalamualaikum Datuk, mohon nasihat mengenai inner (pakaian dalam berlengan) untuk wanita. Bolehkan menggunakan inner berwarna kulit terutama untuk pakaian sekolah anak perempuan. Terima kasih.

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
يَا بَنِي آدَمَ خُذُوا زِينَتَكُمْ عِندَ كُلِّ مَسْجِدٍ
Maksudnya:
Wahai anak-anak Adam! Pakailah pakaian kamu yang indah berhias pada tiap-tiap kali kamu ke tempat ibadat (atau mengerjakan sembahyang).
Surah al-A’raf (31)
Perhiasan yang dimaksudkan dalam ayat tersebut di atas ialah pakaian yang menutup aurat untuk mengerjakan solat. Tambahan lagi, memakai pakaian yang terbaik untuk menunaikan solat ialah sunnah Rasulullah SAW. Ayat ini juga merupakan dalil kewajipan menutup aurat semasa mendirikan solat. (Lihat
Tafsir al-Baidhawi,
 3/405)
Berkenaan dengan persoalan di atas, kami kemukakan dua noktah penting:
Mengelakkan daripada menutup sebahagian aurat dan membuka sebahagian yang lain
Aurat hendaklah ditutup keseluruhannya tidak boleh menutup sebahagiannya manakala sebahagian yang lain pula didedahkan. Bahkan haram melakukan perkara tersebut.
Sabda Rasulullah SAW:
 صِنْفَانِ مِنْ أَهْلِ النَّارِ لَمْ أَرَهُمَا : قَوْمٌ مَعَهُمْ سِيَاطٌ كَأَذْنَابِ الْبَقَرِ يَضْرِبُونَ بِهَا النَّاسَ ، وَنِسَاءٌ كَاسِيَاتٌ عَارِيَاتٌ ، مُمِيلاَتٌ مَائِلاَتٌ ، رُءُوسُهُنَّ كَأَسْنِمَةِ الْبُخْتِ الْمَائِلَةِ ، لاَ يَدْخُلْنَ الْجَنَّةَ وَلاَ يَجِدْنَ رِيحَهَا ، وَإِنَّ رِيحَهَا لَيُوجَدُ مِنْ مَسِيرَةِ كَذَا وَكَذَا
Maksudnya:
“Dua kategori penghuni neraka yang belum pernah aku melihatnya lagi iaitu satu kaum yang memegang cemeti (pemukul) seperti ekor lembu dan wanita-wanita yang berpakaian tetapi bertelanjang (mereka memakai pakaian tetapi tidak menutup keseluruhan aurat), mereka cenderung untuk tidak mentaati Allah taala dan mempengaruhi orang lain daripada mentaati Allah, dengan kata lain mereka mengajak-ajak lelaki melakukan zina), mempunyai sanggul seperti bonggol unta (supaya orang kagum kepada mereka). Mereka tidak akan masuk syurga dan tidak akan menghidu baunya walaupun bau syurga itu mampu untuk dihidu sejauh perjalanan tertentu”
 Hadis Syarah Sahih Muslim no 5098.
Hadis ini bukan hanya menceritakan wanita yang tidak lengkap dalam menutup aurat tetapi mereka memiliki sifat tambahan iaitu menyeru lelaki untuk melakukan zina.
Tidak mengenakan pakaian yang nipis sehingga menampakkan warna kulit
Menurut  al- Hafiz al-Murtadha al-Zabidi dalam kitabnya
 Ithaf Sadah al-Muttaqin
, jilid 3 /134 :
 “Aurat seorang wanita merdeka adalah seluruh badan melainkan wajah dan dua pergelangan tangan iaitu bermula daripada kepala jari jemari sampai ke pergelangan tangan”. Katanya lagi :
 “ Syarat menutup aurat adalah memakai sesuatu yang menghalang daripada dapat dilihat warna kulit bukan daripada yang menghilangkan bentuk badannya (kerana sebahagaian manusia khususnya yang gemuk sukar untuk tidak menampakkan sedikitpun daripada bentuk badannya). Maka tidak memadai pakaian nipis, koyak kerana ia tidak menghalang untuk dilihat warna kulit melalui celah-celahannya. Begitu juga tidak memadai seseorang memakai kaca yang menampakkan warna kulit kerana tujuan menutup aurat tidak akan berlaku dengannya. Adapun jika menampakkan bentuk tubuh sahaja maka ia tidak memudharatkan tetapi bagi wanita hukumnya makruh memakai pakaian tersebut, manakala bagi lelaki hukumnya khilaf al-aula. Pendapat ini juga adalah pendapat al-Mawardi dan selainnya.”
Begitu juga, kami nyatakan bahawa apabila memakai pakaian dalam yang berwarna kulit; jika dilapisi dengan pakaian yang lain, maka tidak mengapa. Tetapi, jika menampakkannya seperti baju luarnya lengan pendek tetapi memakai baju dalam sampai ke pergelangan tangan dengan warna kulit sehingga tidak dapat membezakan dengan warna kulit maka hukumnya adalah tidak dibolehkan bahkan boleh membawa kepada haram.
Ini kerana pandangan dan sangkaan mata manusia lain bahawa seorang itu tidak menutup aurat dengan sepenuhnya. Ia membawa kepada tohmahan yang Islam menyuruh kita menjarakkannya, seperti kaedah menyebut:
اتَّقُوا مَواضِعِ التُّهَمِ
Maksudnya:
 “Berhati-hatilah kalian dengan ruang-ruang tohmahan.”
Justeru, kami katakan, meninggalkan sebarang bentuk yang syubhah sebahagian daripada cara untuk kita memelihara agama kita. Benarlah sabda Nabi SAW:
Daripada Abi Abdillah Nu’man bin Basyir R.Anhuma, beliau berkata: Saya mendengar Rasulullah SAW bersabda:
إنَّ الحَلالَ بَيْن وَإِنَّ الحَرَامَ بَيِّنٌ وَبَيْنَهُمَا أُمُورٌ مُشْتَبِهات لا يَعْلَمُهُنَّ كَثِيرٌ مِنَ النَّاسِ، فَمَنِ اتَّقَى الشُّبُهَاتِ فَقَدِ اسْتَبْرَأَ لِدِينِهِ وعِرْضِهِ، وَمَنْ وَقَعَ فِي الشُّبُهَاتِ وَقَعَ فِي الْحَرَامِ كَالرَّاعِي يَرْعَى حوْلَ الحِمَى يُوشِكُ أَنْ يَرْتَعَ فِيْهِ. أَلَا وَإِنَّ لِكُلِّ مَلِكِ حِمَى وَإِنَّ حِمَى اللَّهِ ،مَحَارِمُهُ، أَلا وإِنَّ فِي الجَسَدِ مُضْغَةً إِذَا صَلَحَتْ صَلَحَ الجَسَدُ كُلُّهُ وَإِذَا فَسَدَت فَسَدَ الجَسَدُ كُلُّهُ أَلَا وَهِيَ القَلْبُ ألا
Maksudnya:
 “Sesungguhnya yang halal itu jelas dan yang haram itu jelas. Di antara keduanya terdapat perkara-perkara yang syubhat (samar-samar) yang tidak diketahui oleh sebahagian manusia. Maka sesiapa yang menjauhi perkara syubhat bermakna dia telah menyelamatkan agama dan kehormatannya. Dan siapa yang terjerumus dalam perkara syubhat, maka dibimbangi akan terjerumus dalam perkara yang diharamkan Sebagaimana penggembala yang membawa haiwan gembalaannya disekitar padang larangan, maka lambat laun dia mungkin akan memasukinya. Ketahuilah bahawa setiap raja memiliki larangan dan larangan Allah adalah apa yang Dia haramkan. Ketahuilah bahawa dalam diri ini terdapat segumpal daging, jika ia baik maka baiklah seluruh tubuh ini dan jika ia buruk, maka buruklah seluruh tubuh, ketahuilah bahawa ia adalah hati.”
Riwayat al-Bukhari (52) dan Muslim (1599)
Kami akhiri dengan doa:
اللهُم إِنَّا نَسْأَلُكَ الْعَافِيةَ في الدُّنْيَا وَالآخِرَةِ ، اللهم إنا تَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Bertarikh: 3 Ogos 2023 bersamaan 16 Muharram 1445 H


#2441: Maksud Nama Anak Billah

Soalan:
Assalamualaikum Dato’ Seri. Saya mahu bertanya apakah makna Billah? Boleh ke letak nama anak lelaki dengan perkataan ini? Harap ustaz maklum balas pertanyaan ini. Maaf mengganggu.

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, saya ucapkan terima kasih kerana bertanya dengan soalan ini. Yang keduanya, saya ucapkan tahniah dengan kehadiran anak baru.
Daripada Abi al-Darda’ R.A, Rasulullah SAW bersabda:
إِنَّكُمْ تُدْعَوْنَ يَوْمَ الْقِيَامَةِ بِأَسْمَائِكُمْ وَأَسْمَاءِ آبَائِكُمْ فَأَحْسِنُوا أَسْمَاءَكُمْ
Maksudnya:
”Sesungguhnya kamu semua akan diseru pada hari kiamat kelak dengan nama kamu dan nama bapa-bapa kamu. Maka perelokkanlah nama kamu.”
Riwayat Abu Daud (4948)
Berdasarkan persoalan di atas, selama mana nama tidak diertikan dengan sebarang bentuk syirik atau seperti yang dinyatakan di atas, maka hukumnya adalah dibolehkan. Inilah pendapat kebanyakan fuqaha’ sekalipun nama yang afdhal dengan dihambakan kepada Allah atau yang dipuji.
Daripada Ibn Umar R.Anhuma, bahawa Rasulullah SAW bersabda:
إِنَّ أَحَبَّ أَسْمَائِكُمْ إِلَى اللَّهِ عَبْدُ اللَّهِ ، وَعَبْدُ الرَّحْمَنِ
Maksudnya
:
Sesungguhnya nama yang paling disukai oleh Allah ialah Abdullah dan Abd al-Rahman.
Riwayat Muslim (6/169), Abu Daud (2/307), al-Tirmizi (4/29), al-Nasa’ie (2/119), Ibn Majah (2/404), al-Darimi (2/294), Ahmad (4774) dan al-Hakim (4/274)
Bagi melengkapkan jawapan ini, kami nukilkan pendapat Dr Yusuf al-Qaradhawi yang berkata: “Ahli fiqh tidak melarang perihal apa yang saya ketahui sebagai menamakan anak dengan nama-nama bukan Arab selagi maknanya adalah baik dari segi bahasa. Ramai Muslim yang mengekalkan nama orang bukan Arab untuk kaum lelaki dan wanita selepas keislaman mereka walaupun mereka berada dalam kehidupan dan budaya orang Arab.
Nama-nama yang menyerupai nama sedemikian adalah Mariyyah al-Qibtiyyah, ibu kepada Ibrahim, putera kepada Nabi SAW yang dikenali sebagai nama al-Qibti al-Misri.
Ada juga para sahabat dan tabi’in yang nama mereka berasal daripada nama tumbuh-tumbuhan. Contohnya Talhah (pohon Talha), Salmah (pohon Salma), dan Handzalah (pohon yang buahnya begitu pahit).
Ataupun nama haiwan dan burung seperi
asad
(singa),
fahd
(harimau bintang),
haitham
(singa padang pasir), dan
saqr
(burung helang).
Ataupun nama ciptaan yang keras atau benda semula jadi seperti
bahr
(laut),
jabal
(bukit) dan
sakhar
(batu besar).
Ataupun nama yang berbentuk sifat yang diambil daripada makna asal. Contohnya ‘Amir (yang panjang umur), Salim (yang sejahtera), Umar (yang mempunyai umur yang panjang), Said (yang bahagia), Fatimah (yang dipisahkan daripada susuan), Aisyah (yang hidup), Safiyyah (yang bersih), dan Maimunah (yang dipercayai).
Ataupun nama orang terdahulu yang antara mereka menjadi ikutan berdasarkan jejak hidup mereka daripada kalangan Nabi, orang-orang soleh dan solehah seperti Ibrahim, Ismail, Yusuf, Musa dan Maryam.
Berdasarkan rangkuman panduan-panduan ini, seorang Muslim dibenarkan menamakan anak lelaki ataupun anak perempuan, sama ada dengan nama Arab ataupun nama bukan Arab. (Lihat
Fatawa Mu’asirah,
2/404-405)
Seterusnya, kembali kepada persoalan di atas, oleh kerana cadangan menamakan dedngan Billah yang memeberi maksud “Dengan Allah” maka aulanya dan sepatutnya kita tidak menamakan seperti itu. Tetapi, kita namakan dengan satu nama pendahuluan yang lain.
Contohnya seperti al-Musta’in Billah yang memberi maksud, “Orang yang menminta tolong dengan Allah.” Ini selaras dengan doa yang kita lakukan setiap kali kita solat dengan menyebut:
إِيَّاكَ نَعْبُدُ وَإِيَّاكَ نَسْتَعِينُ
Maksudnya: “
Engkaulah sahaja (Ya Allah) Yang Kami sembah, dan kepada Engkaulah sahaja kami memohon pertolongan.
”
Surah al-Fatihah (5)
Seperkara lagi, kaedah ada menyebut:
الْخُرُوجُ مِنْ الْخِلَافِ مُسْتَحَبٌّ
Maksudnya:
“Keluar daripada khilaf itu disunatkan”
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 3 Ogos 2023 bersamaan 16 Muharram 1445 H


#2442: Isteri Menunaikan Umrah Tanpa Suami Atau Mahram

Soalan:
Assalamualaikum Dato’ Seri. Apakah hukum isteri menunaikan umrah kedua tanpa suami atau keluarga terdekat sebagai mahram? Suami izinkan tetapi suami tak dapat nak pergi bersama.

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Hukum asal bagi seorang wanita bermusafir tanpa mahram adalah tidak dibolehkan berdasarkan kepada beberapa hadis yang sahih. Di antaranya hadis yang diriwayatkan oleh Ibnu Abbas R.A. Beliau berkata bahawa Nabi SAW bersabda :
لَا تُسَافِرْ الْمَرْأَةُ إِلَّا مَعَ ذِي مَحْرَمٍ
Maksudnya :
“Seorang wanita tidak boleh bermusafir tanpa ada mahram.”
Riwayat Al-Bukhari (1729) & Muslim (2391)
Begitu juga dengan riwayat yang lain bahawa Nabi SAW bersabda :
لا يَحِلُّ لامْرَأَةٍ تُؤْمِنُ بِاللَّهِ وَالْيَوْمِ الآخِرِ تُسَافِرُ مَسِيرَةَ يَوْمٍ إِلا مَعَ ذِي مَحْرَمٍ
Maksudnya :
“ Tidak boleh bagi seorang perempuan yang beriman dengan Allah dan hari akhirat untuk bermusafir sejauh sehari perjalana kecuali bersamanya ada mahram.”
Riwayat Muslim (1339)
Di antara alasan tidak membenarkan wanita untuk bermusafir tanpa mahram adalah untuk menjaga keselamatan, memelihara kehormatan serta menjauhkan para wanita daripada fitnah sekiranya tiada mahram yang menemaninya. Namun jika perjalanan tersebut aman dan selamat, maka sebahagian para ulama membenarkannya. Inilah pandangan yang dikemukakan oleh Imam Al-Nawawi ketika mensyarahkan hadis tersebut (Rujuk
Al-Minhaj Syarh Sahih Muslim
, 4/500)
Kembali kepada persoalan yang dikemukakan, para ulama ketika membincangkan berkenaan kemampuan untuk menunaikan haji dan umrah, mereka membahagikannya kepada dua iaitu kemampuan secara langsung iaitu yang terkait kepada dirinya seperti mempunyai kesihatan dan kewangan yang cukup.Yang kedua adalah kemampuan tidak langsung iaitu mempunyai kewangan yang cukup tapi tidak mampu untuk pergi keran sakit dan sebagainya. Dia wajib untuk mengupah seseorang menunaikan bagi pihaknya.
Bagi wanita, para ulama menambahkan beberapa syarat iaitu yang pertama ditemani suami atau mahram atau wanita lain yang boleh dipercayai dengan jumlah paling kurang dua orang. Syarat yang kedua adalah wanita tersebut tidak berada di dalam iddah jika telah diceraikan. (Rujuk
Fiqh Al-Manhaji ‘Ala Mazhab Al-Imam Al-Syafi’i
, 1/150-151).
Namun begitu para ulama berbeza pandangan tentang syarat mahram untuk menunaikan haji dan umrah. Sebahagian ulama dari kalangan fuqaha mazhab Hanbali dan Hanafi menyebut bahawa disyaratkan bagi seorang wanita yang ingin menunaikan haji dan umrah untuk ditemani oleh suami atau mahram. Manakala ulama dari kalangan mazhab Syafi’i , Maliki, Al-Auza’i dan lain-lain tidak mensyaratkan mahram bahkan yang disyaratkan adalah aman dari segala ancaman. (
Al-Minhaj Syarh Sahih Muslim
, 4/500).
Al-Bujairimi di dalam hasyiahnya menyebut jika perjalanan tersebut aman maka harus untuk wanita tersebut bermusafir seorang diri. (Rujuk
Al-Tajrid Linnaf’i Al-‘Abid Hasyiah Al-Bujairimi ‘Ala Minhaj Al-Tullab
, 6/35). Jika dilihat pada masa kini perjalanan menunaikan umrah atau haji tidak lagi seperti dahulu. Jika dahulu perjalanan terpaksa menempuh padang pasir atau menaiki kapal yang mengambil masa berbulan-bulan. Akan tetapi sekarang mereka yang ingin menunaikan umrah atau haji hanya perlu menaiki kapal terbang yang mengambil masa kurang dari 24 jam.
Adapun bagi mereka yang menunaikan haji atau umrah untuk kali kedua dan seterusnya, maka disyaratkan ada mahram bersamanya.Ini adalah pandangan jumhur para ulama (Rujuk
Al-Majmu’ Syarh Al-Muhazzab
, 8/334 ;
Al-Minhaj Syarh Sahih Muslim
, 9/104).
Kesimpulannya, kami cenderung mengatakan bahawa harus bagi seorang wanita untuk pergi menunaikan umrah tanpa mahram dengan syarat ditemani paling kurang oleh dua orang wanita yang boleh dipercayai. Adapun bagi mereka yang menunaikan umrah bagi kali kedua dan seterusnya maka mengikut jumhur para ulama perlu untuk ditemani oleh suami atau mahram.
Akhir kalam, kami lebih cenderung agar suami hendaklah mengikuti isteri seupaya mungkin agar pelaksanaan ibadat umrah mahu pun haji dibuat dengan lebih sempurna. Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 3 Ogos 2023 bersamaan 16 Muharram 1445 H


#2443: Islamic Banking Benar-Benar Patuh Syariah?

Soalan:
Assalamualaikum Dato’ Seri. Apakah benar Islamic Banking juga mempunyai unsur riba dan jika tidak, adakah Islamic Banking mematuhi syariah?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Allah SWT berfirman
وَأَحَلَّ ٱللَّهُ ٱلۡبَيۡعَ وَحَرَّمَ ٱلرِّبَوٰاْۚ
Maksudnya: “
Allah telah menghalalkan berjual-beli (berniaga) dan mengharamkan riba.”
(Surah al-Baqarah: 275)
Menurut Imam al-Mawardi, para ulama telah sepakat tentang pengharaman riba namun terdapat perbezaan pandangan tentang cabang-cabang berkaitan riba dan kaedah pengharamannya.
قَدْ أَجْمَعَ الْمُسْلِمُونَ عَلَى تَحْرِيمِ الرِّبَا وَإِنِ اخْتَلَفُوا فِي فُرُوعِهِ وَكَيْفِيَّةِ تَحْرِيمِهِ
Maksudnya:

Sesungguhnya telah sepakat kaum muslimin (para ulama) atas pengharaman riba walaupun terdapat perbezaan terhadap perkara cabangnya dan bagaimana pengharamannya.
(Lihat
al-Hawi al-Kabir,
 5/74)
Manakala pandangan oleh Imam Nawawi dalam al-Majmu’ menyatakan riba adalah salah satu dosa besar malah pengharaman riba ini turut dilakukan oleh syariat agama lain.
فَقَدْ أَجْمَعُ الْمُسْلِمُونَ عَلَى تَحْرِيمِ الرِّبَا وَعَلَى أَنَّهُ مِنْ الْكَبَائِرِ وَقِيلَ إنَّهُ كَانَ مُحَرَّمًا فِي جَمِيعِ الشَّرَائِعِ
Maksudnya:

Sesungguhnya telah sepakat kaum muslimin atas pengharaman riba dan ianya merupakan salah satu dosa besar, dan ada pendapat yang menyatakan riba diharamkan pada semua syariat agama-agama lain (samawi)
(Lihat
al-Majmu’ Syarh al-Muhazzab,
 9/391)
Sebenarnya, persoalan di atas sudah beberapa kali kami jawab, kami katakan seperti berikut:
Sistem perbankan Islam dan Bank Islam seupaya mungkin menjarakkan daripada riba.
Sistem perbankan Islam dan Bank Islam seupaya mungkin menjarakkan daripada
gharar
(penipuan).
Perbankan Islam mempunyai panel syariahnya yang bersifat memantau perjalanan sistem sesebuah bank. Sesuatu produk yang ingin dihasilkan hendaklah mendapat persetujuan panel syariah Bank Negara. Ini lebih meyakinkan kita bahawa kehendak pelaksanaan Bank Islam selaras dengan tuntutan Islam.
Kami
thiqah
dan yakin panel syariah seupaya mungkin menjadikan perbankan Islam benar-benar menepati syariah dan roh maqasid syariah.
Antara perkara yang terpenting nawaitu dan usaha yang telah dilakukan sepatutnya mendapat sokongan dan dokongan daripada semua pihak termasuk kerajaan.
Beberapa kelemahan yang dikenalpasti bukanlah membawa kepada riba atau
gharar
tetapi lebih bersifat teknikal dan beberapa hal yang lain. Justeru, bagi mengatasinya, perlulah berlau
pengislahan
dari semasa ke semasa dan boleh dibuat
review
 untuk penambahbaikan dan pembetulan beberapa isu teknikal atau seumpanya.
Marilah sama-sama kita menyokong perbankan Islam sementelahan lagi kita sebagai orang Islam yang wajib menjarakkan diri dari sebarang bentuk riba kerana ia merupakan musuh dan mengisytiharkan perang kepada Allah SWT dan Rasul-Nya.
Kami menutup dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya:
“Dan di antara mereka pula ada yang (berdoa dengan) berkata: “Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka”
Surah al-Baqarah (201)
Bertarikh: 3 Ogos 2023 bersamaan 16 Muharram 1445 H


#2444: Maksud Menumpang Rezeki

Soalan:
Assalamualaikum Dato’ Seri. Saya nak minta penjelasan sedikit bab rezeki, ada beberapa orang ustaz menyatakan bahawa ibu bapa menumpang rezeki anak, tetapi, sefaham saya, setiap orang telah Allah sediakan rezeki baginya, saya faham rezeki bukan sekadar berbentuk wang dan harta, cuma adakah benar apabila dikatakan sebagai menumpang rezeki?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan hadith Nbai SAW:
Daripada Abi Abdul Rahman Abdullah bin Mas’ud RA beliau berkata: Rasulullah SAW telah memberitahu kami:
إِنَّ أَحَدَكُمْ يُجْمَعُ خَلْقُهُ فِي بَطْنِ أُمِّهِ أَرْبَعِيْنَ يَوْمَا نُطْفَةً، ثُمَّ يَكُوْنُ عَلَقَةً مِثْلَ ذَلِكَ، ثُمَّ يَكُونُ مُضْغَةً مِثْلَ ذَلِكَ، ثُمَّ يُرْسَلُ إِلَيْهِ المَلَكُ فَيَنفُخُ فِيْهِ الرِّوْحَ، وَيَؤْمَرُ بِأَرْبَعِ كَلِمَاتٍ: بِكَتُبِ رِزْقِهِ وَأَجَلِهِ وَعَمَلِهِ وَشَقِيٌّ أَوْ سَعِيْدٌ. فَوَ الَّذِي لَا إِلَهَ غَيْرُهُ إِنَّ أَحَدَكُمْ لَيَعْمَلُ بِعَمَلِ أَهْلِ الجَنَّةِ حَتَّى مَا يَكُوْنُ بَيْنَهُ وَبَيْنَهَا إِلَّا ذِرَاعٌ فَيَسْبِقُ عَلَيْهِ الْكِتَابُ فَيَعْمَلُ بِعَمَلِ أَهْلِ النَّارِ فَيَدْخُلُهَا، وَإِنَّ أَحَدَكُمْ لَيَعْمَلُ بِعَمَل أَهْلِ النَّارِ حَتَّى مَا يَكُونُ بَيْنَهُ وَبَيْنَهَا إِلا ذراع فَيَسْبِقُ عَلَيْهِ الكِتَابُ فَيَعْمَلُ بِعَمَل أَهْلِ الجَنَّةِ فَيَدْخُلُهَا
Maksudnya:
 “Sesungguhnya setiap kamu dikumpulkan penciptaannya di perut ibunya dalam keadaan air mani selama empat puluh hari, kemudian berubah menjadi seketul darah selama empat puluh hari, kemudian menjadi segumpal daging selama empat puluh hari Kemudian diutus kepadanya seorang malaikat lalu ditiupkan padanya roh dan dia diperintahkan untuk menetapkan empat perkara: menetapkan rezekinya, ajalnya, amalnya dan kesudahannya sama ada kecelakaan atau kebahagiaan. Demi Allah yang tidak ada tuhan melainkan-Nya, sesungguhnya antara kamu ada yang melakukan amalan ahli syurga hingga jarak antara dirinya dan syurga tinggal sehasta akan tetapi telah ditetapkan baginya ketentuan, lalu dia melakukan amalan ahli neraka maka masuklah dia ke dalam neraka. Sesungguhnya antara kamu ada yang melakukan amalan ahli neraka hingga jarak antara dirinya dan neraka tinggal sehasta akan tetapi telah ditetapkan baginya ketentuan, dia melakukan amalan ahli syurga maka masuklah dia ke dalam syurga.”
Riwayat al-Bukhari (3036) dan Muslim (2643)
Dalam nas di atas, jelas menunjukkan setiap orang telah direzekikan oleh Allah SWT. Justeru, Allah SWT mengingatkan kita melalui dua ayat, di mana Allah SWT memberikan rezeki kepada kita dan anak kita serta ayat yang kedua, Allah SWT memberikan rezeki kepada anak kita dan kita.
Firman Allah SWT:
وَلَا تَقْتُلُوا أَوْلَادَكُمْ خَشْيَةَ إِمْلَاقٍ ۖ نَّحْنُ نَرْزُقُهُمْ وَإِيَّاكُمْ ۚ إِنَّ قَتْلَهُمْ كَانَ خِطْئًا كَبِيرًا
Maksudnya:
“Dan janganlah kamu membunuh anak-anak kamu kerana takutkan kepada kefakiran. Kami yang memberi rezeki kepada mereka (anak-anak) dan kepada kamu. Sesungguhnya membunuh mereka (anak-anak) itu adalah satu kesalahan yang besar.”
(Surah al-Isra’: 31)
Begitu juga Firman Allah SWT:
وَلَا تَقْتُلُوا أَوْلَادَكُم مِّنْ إِمْلَاقٍ ۖ نَّحْنُ نَرْزُقُكُمْ وَإِيَّاهُمْ
Maksudnya:
“Dan janganlah kamu membunuh anak-anak kamu kerana kepapaan, (sebenarnya) Kamilah yang memberi rezeki kepada kamu dan kepada mereka.”
(Surah al-An‘am: 151)
Justeru, menjawab persoalan di atas, hakikat yang sebenar setiap orang mempunyai rezeki dan boleh bertambah dengan sebab kebaikan, ketaqwaan, tawakkal, ketaatan termasuk menyambung silaturrahim boleh membuatkan seseorang dimurahkan rezeki.
Sabda Rasulullah SAW:
مَنْ أَحَبَّ أَنْ يُبْسَطَ لَهُ فِي رِزْقِهِ، وَيُنْسَأَ لَهُ فِي أَثَرِهِ، فَلْيَصِلْ رَحِمَهُ
Maksudnya: “Barangsiapa yang ingin diluaskan rezekinya serta dipanjangkan usianya, maka hendakl
ah dia menyambung pertalian silaturrahim.”
Riwayat al-Bukhari (5986) dan Muslim (2557)
Imam Nawawi dalam menjelaskan hadis ini berkata: Yang dimaksudkan dengan ‘أَنْ يُبْسَطَ لَهُ فِي رِزْقِهِ’ adalah diluaskan dan dijadikan banyak hartanya. Menurut pendapat yang lain, maksudnya diberi keberkatan harta. (Lihat
Syarh al-Nawawi ‘ala Sahih Muslim
, 16/114)
Marilah sama-sama kita sentiasa berdoa kepada Allah SWT supaya dimurahkan rezeki. Antara doanya:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلًا مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 3 Ogos 2023 bersamaan 16 Muharram 1445 H


#2445: Melastik Burung dan Haiwan Kecil sebagai Content Video

Soalan:
Assalamualaikum Dato’ Seri. Bolehkah kita melastik burung seperti burung gagak dan haiwan kecil seperti tupai sebagai
content
 video sehinggakan jelas kelihatan haiwan-haiwan itu mati disebabkan oleh terkena batu yang dilastik? Mohon pencerahan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mendefinisikan terlebih dahulu lastik. Lastik merupakan sejenis senjata lontaran kecil yang menggunakan tangan. Bentuk paling klasik terdiri daripada kerangka berbentuk Y dengan dua jalur getah disambungkan pada dua bahagian atas kerangka tersebut. Hujung satu lagi bagi kedua-dua jalur getah disambungkan pada kantung yang memegang bahan lontaran. Kantung ini digenggam oleh tangan yang lebih dominan dan ditarik ke belakang untuk menghasilkan cukup kuasa untuk lontaran (sehingga sedepa jika dipasang dengan jalur yang cukup panjang).
Gambar di atas:
 Lastik Mudah
Lastik amat bergantung kepada kekenyalan bahan yang kuat, biasanya getah asli vulkan atau setara, maka ia mula bertapak semasa penciptaan getah vulkan oleh Charles Goodyear pada tahun 1839 (dipatenkan pada 1844). Menjelang 1860, “enjin baharu” ini sudah memperoleh reputasi sebagai senjata laku musnah oleh remaja, serta telah menyebabkan sekurang-kurangnya satu kematian manusia.
Sepanjang sejarah terawalnya, lastik merupakan senjata “buatan sendiri”, biasanya dibuat daripada dahan pokok bercabang untuk membentuk pemegang berbentuk “Y”, dengan jalur getah yang diperbuat daripada bahan-bahan seperti tiub tayar atau mana-mana sumber getah vulkan lain yang cukup bagus serta melancarkan batu yang bersaiz bersesuaian.
Gambar di atas:
 Lastik untuk menembak anak panah
Sementara lastik terawal paling dikaitkan dengan pelaku musnah remaja, ia juga merupakan senjata memburu yang berupaya jika digunakan oleh orang yang mahir. Dengan menembak bahan lontaran logam, seperti bebola senapang lantak plumbum, atau alas bebola keluli, lastik boleh digunakan untuk menembak haiwan seperti puyuh, burung kuang, arnab dan burung merpati. Meletakkan beberapa bebola sekaligus di dalam kantung boleh menghasilkan kesan senapang patah. Dengan pengubahsuaian struktur, lastik juga boleh menembak anak panah, membolehkan pemburuan jarak pendek dilakukan.
[1]
Dalam menjawab soalan di atas, agama Islam sangat menekankan soal berbuat baik (Ihsan) kepada seluruh makhluk termasuklah haiwan. Sehinggakan saat hendak menyembelihnya pun kita diperintahkan untuk mematikannya dengan cara yang terbaik sebagaimana sabda Rasulullah SAW:
إنَّ اللَّهَ كَتَبَ الإحْسانَ على كُلِّ شيءٍ، فَإِذا قَتَلْتُمْ فأحْسِنُوا القِتْلَةَ، وإذا ذَبَحْتُمْ فأحْسِنُوا الذَّبْحَ، وَلْيُحِدَّ أَحَدُكُمْ شَفْرَتَهُ، فَلْيُرِحْ ذَبِيحَتَهُ
Maksudnya:

“Sesungguhnya Allah telah mewajibkan berbuat baik kepada setiap sesuatu. Apabila kamu semua hendak mematikan (haiwan), matikanlah dengan cara yang terbaik. Apabila hendak menyembelih, sembelihlah dengan cara yang terbaik. Hendaklah kamu menajamkan pisau dan mengistirahatkan sembelihannya.”
Riwayat Muslim (1955)
Hadith ini secara jelas menunjukkan kepada kewajipan berlaku ihsan kepada setiap makhluk, termasuklah juga kepada haiwan kerana pada saat ia hendak disembelih pun, kita dituntut untuk berlaku ihsan kepada haiwan tersebut. (Lihat
Bahjah Qulub al-Abrar
, 1/127).
Selain itu, al-Nawawi juga ketika mensyarahkan hadith di atas menyebutkan bahawa haiwan sembelihan itu hendaklah direhatkan dengan cara menajamkan pisau dan menyegerakan proses sembelihannya. Begitu juga disunatkan untuk tidak menajamkan pisau di hadapan haiwan yang ingin disembelih dan tidak menyembelih haiwan dengan keberadaan haiwan yang lain. (Lihat
al-Minhaj Syarh Sahih Muslim
, 13/92).
Selain itu, berbuat baik kepada haiwan termasuk dalam akhlak dan sikap yang baik. Terdapat sebuah hadith daripada riwayat Abu Hurairah, bahawa Rasulullah SAW bersabda:
مَنْ لاَ يَرْحَمُ لاَ يُرْحَمُ
Maksudnya:
 “
Sesiapa yang tidak menyayangi maka dia tidak akan disayangi
.”
Riwayat al-Bukhari (5997)
Hadith ini menunjukkan supaya bersikap rahmat — yakni belas kasihan — sesama manusia, bahkan juga kepada haiwan. Tidak dapat dinafikan lagi bahawa ia adalah suatu sikap dan akhlak yang baik lagi terpuji. Sesungguhnya Allah SWT telah memuji rasul-Nya yang bersikap sedemikian melalui firman-Nya:
لَقَدْ جَاءَكُمْ رَسُولٌ مِّنْ أَنفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُم بِالْمُؤْمِنِينَ رَءُوفٌ رَّحِيمٌ
Maksudnya:

“Sesungguhnya telah datang kepada kamu seorang Rasul daripada golongan kamu sendiri (iaitu Nabi Muhammad SAW), yang menjadi sangat berat kepadanya sebarang kesusahan yang ditanggung oleh kamu, yang sangat tamak (inginkan) kebaikan bagi kamu, (dan) dia pula menumpahkan perasaan belas serta kasih sayangnya kepada orang-orang yang beriman.
”
(Surah al-Taubah: 128)
Manakala lawannya iaitu sikap keras hati yang merupakan hukuman Allah ke atas orang Yahudi tatkala mereka mencabuli perjanjian setia, sebagaimana firman Allah SWT:
فَبِمَا نَقْضِهِم مِّيثَاقَهُمْ لَعَنَّاهُمْ وَجَعَلْنَا قُلُوبَهُمْ قَاسِيَةً
Maksudnya:
 “
Maka dengan sebab mereka mencabuli perjanjian setia mereka, Kami laknatkan mereka, dan Kami jadikan hati mereka keras membatu (tidak mahu menerima kebenaran).
”
(Surah al-Ma’idah: 13)
Oleh itu, rahmat — yakni bersikap kasih sayang dan mengasihi — itu merupakan kelebihan dan sifat yang baik, sedangkan keras hati itu pula ialah sifat yang buruk. Justeru, bersikap rahmat kepada haiwan, antaranya adalah dengan memberinya makan dan minum, mengubati lukanya, tidak membebankan haiwan tersebut di luar kemampuannya. (Lihat
al-Adab al-Nabawi
, hlm. 122-123).
Seterusnya, Islam melarang keras perbuatan menzalimi haiwan. Hal ini kerana nyawa haiwan adalah dipelihara dan tidak boleh dibunuh sesuka hati melainkan bagi tujuan mendapat manfaat daripadanya yang diizinkan oleh syarak seperti memakannya. Rasulullah SAW pernah bersabda:
مَا مِنْ إِنْسَانٍ قَتَلَ عُصْفُورًا فَمَا فَوْقَهَا بِغَيْرِ حَقِّهَا إِلَّا سَأَلَهُ اللَّهُ عَزَّ وَجَلَّ عَنْهَا قِيلَ: يَا رَسُولَ اللَّهِ ! وَمَا حَقُّهَا؟ قَالَ: يَذْبَحُهَا فَيَأْكُلُهَا وَلَا يَقْطَعُ رَأْسَهَا يَرْمِي بِهَا
Maksudnya:

“Tidaklah seseorang membunuh burung ‘usfur dan yang lebih besar daripadanya (burung tersebut) tanpa hak melainkan Allah SWT akan bertanya mengenainya. Ditanya: ‘Wahai Rasulullah! Apakah haknya?’ Baginda menjawab: ‘Haknya adalah menyembelihnya, kemudian memakannya. Dan tidak memotong kepalanya (membunuhnya), kemudian membuangnya.’”
Riwayat al-Nasa’i (4349); al-Darimi (1978); al-Zahabi menyatakan dalam
al-Muhazzab
 (7/3614), sanadnya adalah baik.
[2]
Syeikh Ibn Soleh al-‘Uthaimin menyatakan, ini menunjukkan hukumnya adalah makruh, dan jika dikatakan hukumnya adalah haram, maka terdapat alasan kukuh bagi perkara itu kerana ia termasuk dalam perbuatan yang sia-sia, pembaziran harta dan membuang masa. (Lihat
al-Syarh al-Mumti‘
, 15/98).
Al-Hafiz Ibn Hajar al-‘Asqalani menyebutkan, jika dia tidak bermaksud untuk mengambil manfaat daripadanya, maka ia adalah haram. Hal ini kerana ia termasuk dalam melakukan kerosakan di atas muka bumi, dengan mensia-siakan nyawa. (Lihat
Fath al-Bari
, 9/602).
Larangan menyakiti dan menzalimi haiwan turut dinyatakan secara jelas dalam hadith, di mana seorang wanita telah diazab dan ditempatkan di dalam neraka kerana perbuatannya yang zalim terhadap seekor kucing. Rasulullah SAW telah bersabda:
عُذِّبَتِ امْرَأَةٌ فِي هِرَّةٍ حَبَسَتْهَا، حَتَّى مَاتَتْ جُوعًا، فَدَخَلَتْ فِيهَا النَّارَ
Maksudnya:
 “
Seorang perempuan telah diazab disebabkan seekor kucing yang dia kurung sehingga ia mati kelaparan. Maka wanita tersebut masuk ke dalam neraka disebabkannya.
”
Beberapa perbuatan zalim yang dilakukan oleh perempuan ini kepada kucing tersebut disebutkan di dalam sambungan hadith di atas iaitu dikatakan kepadanya:
لاَ أَنْتِ أَطْعَمْتِهَا وَلاَ سَقَيْتِهَا حِينَ حَبَسْتِيهَا، وَلاَ أَنْتِ أَرْسَلْتِيهَا فَأَكَلَتْ مِنْ خَشَاشِ الأَرْضِ
Maksudnya:

“Kamu tidak memberi makan dan minum kepadanya ketika kamu mengurungnya. Begitu juga kamu tidak melepaskannya sehingga ia boleh makan serangga yang berada di tanah.”
Riwayat al-Bukhari (2365)
Di samping itu, kita juga dilarang daripada membunuh haiwan yang tidak boleh dimakan yang sedang nazak atau dalam keadaan kesakitan yang tiada harapan lagi untuk sembuh bagi merehatkannya — daripada penderitaan yang dialami. Imam Ibn Hajar al-Haitami, Syeikh al-Syabramalisi dan Syeikh Abu Bakar al-Dimyati mengharamkan menyembelih haiwan yang tidak boleh dimakan, sekalipun untuk tujuan merehatkannya daripada kesakitan, seperti himar yang sakit berkekalan. (Lihat
Tuhfah al-Muhtaj
, 9/322;
Hasyiah al-Syabramalisi ‘ala Nihayah al-Muhtaj
, 8/177 dan
I‘anah a-Talibin
, 2/388).
Maka, kita fahami daripada kenyataan di atas bahawa kita tidak boleh sama sekali menzalimi atau menyakiti haiwan, apatah lagi sehingga membunuhnya sekalipun bagi tujuan menghilangkan penderitaan dan kesakitan yang ditanggungnya. Kita hanya dibenarkan untuk membunuhnya melalui cara yang diizinkan oleh syarak (sama ada dengan sembelihan syar‘i atau memburunya dengan syarat-syarat yang telah digariskan) bagi tujuan mendapatkan manfaat daripadanya seperti untuk dimakan dan lain-lain seumpamanya.
Kesimpulannya
Oleh itu, berdasarkan kepada kenyataan dan perbincangan di atas,
kami berpendapat bahawa melastik burung atau binatang kecil dengan lastik adalah haram sekalipun bagi tujuan
content
 video, apatah lagi jika ia menyebabkan kematian kerana jelas ia termasuk dalam perbuatan zalim dan membunuhnya dengan sia-sia.
Sebaliknya, agama Islam mengajar kita agar bersikap ihsan terhadap haiwan. Maka, termasuklah dalam perbuatan ihsan itu, tidak menyeksanya dengan cara menyakitinya melalui lastik. Begitu juga, perbuatan melastik burung atau haiwan kecil bagi tujuan suka-suka juga tidak mencerminkan akhlak sebagai seorang Islam yang dekat dengan sifat rahmat — yakni bersikap belas kasihan dan berkasih sayang — sesama makhluk sebagaimana yang dituntut dalam agama Islam itu sendiri. Hal ini kerana perbuatan melastiknya itu merupakan sejuzuk daripada perbuatan menyeksa haiwan. Kami akhiri dengan hadith ini sebagai iktibar buat kita semua, di mana Baginda SAW ada bersabda:
مَنْ لاَ يَرْحَمُ لاَ يُرْحَمُ
Maksudnya:
 “
Sesiapa yang tidak menyayangi maka dia tidak akan disayangi
.”
Riwayat al-Bukhari (5997)
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
[1]
 Lihat

https://ms.wikipedia.org/wiki/Lastik
. Diakses pada 24 Julai 2023.
[2]
 Begitu juga Ibn al-Mulaqqin menilainya sebagai sahih dalam
al-Badr al-Munir
 (9/376). Manakala Ibn Kathir dalam
Irsyad al-Faqih
 (1/368) menilainya sebagai hasan, dan begitu juga ia dinilai sebagai hasan dalam
Sahih al-Targhib
 (1092).
Bertarikh: 3 Ogos 2023 bersamaan 16 Muharram 1445 H


#2446: Sabar dan Redha Dalam Menghadapi Ujian

Soalan:
Assalamualaikum Dato’ Seri. Bagaimana saya boleh kuatkan diri dan iman saya setelah diuji oleh Allah menghidap kanser tahap 4? Banyak kekesalan dalam diri saya, dosa atas kejahilan yang selama ini saya buat, masa yang saya sia-siakan dan akhirnya saya diuji dengan kesakitan begini. Jujur saya katakan bukan kesakitan itu yang menakutkan saya tapi amalan saya yang tidak cukup, dosa-dosa yang selama ini saya lakukan. Bagaimana saya nak sabar dan redha dalam kesakitan.?

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami katakan bahawa kehidupan ini di dunia sebagai
darul ibtila’
iaitu tempat ujian. Hal ini berbetulan dengan firman Allah SWT:
وَلَنَبْلُوَنَّكُم بِشَيْءٍ مِّنَ الْخَوْفِ وَالْجُوعِ وَنَقْصٍ مِّنَ الْأَمْوَالِ وَالْأَنفُسِ وَالثَّمَرَاتِ ۗ وَبَشِّرِ الصَّابِرِينَ
Maksudnya: “
Demi sesungguhnya! Kami akan menguji kamu dengan sedikit perasaan takut (kepada musuh) dan (dengan merasai) kelaparan, dan (dengan berlakunya) kekurangan dari harta benda dan jiwa serta hasil tanaman. Dan berilah khabar gembira kepada orang-orang yang sabar.
”
(Surah al-Baqarah: 155)
Kami katakan kepada anda, ia merupakan suatu kurniaan Allah SWT untuk menjadikan anda begitu hampir dengan-Nya. Sementelahan lagi, apabila bersabar maka anda termasuk dalam golongan orang-orang yang sabar dan diberi berita gembira sebagaimana ayat dan nas di atas yang balasannya adalah ganjaran pahala yang besar di sisi Allah SWT serta syurga.
Diriwayat daripada Suhaib Bin Sinan al-Rumi bahawa Rasulullah SAW bersabda:
عَجَبًا لأَمْرِ المُؤْمِنِ، إنّ أمْرَهُ كُلَّهُ خَيْرٌ، وليسَ ذاكَ لأَحَدٍ إلّا لِلْمُؤْمِنِ، إنْ أصابَتْهُ سَرّاءُ شَكَرَ، فَكانَ خَيْرًا له، وإنْ أصابَتْهُ ضَرّاءُ، صَبَرَ فَكانَ خَيْرًا له
Maksudnya
:
“Amat menakjubkan urusan orang yang beriman kerana setiap urusannya adalah baik, dan itu tidak akan berlaku kepada seorang pun kecuali kepada orang beriman. Jika dia mendapat sesuatu yang menyenangkan dia bersyukur, maka itu adalah kebaikan baginya. Dan jika dia ditimpa kesusahan dia bersabar, maka itu adalah kebaikan baginya.”
Riwayat Muslim (7692)
Imam al-Tibi sepertimana dinukilkan oleh Imam al-Munawi, berkata: “Keadaan seorang mukmin itu semuanya baik. Perkara ini hanya didapati pada seorang mukmin. Ia tidak ditemui pada orang kafir mahupun munafik. Keajaibannya adalah ketika dia diberi kesenangan dalam bentuk kesihatan, keselamatan, harta dan kedudukan, kemudian dia bersyukur kepada Allah atas kurniaan tersebut, maka dia akan dicatat sebagai orang yang bersyukur. Ketika dia ditimpa musibah, kemudian dia bersabar, maka dia akan dicatat sebagai orang-orang yang bersabar.  (Lihat
Faidh al-Qadir
, 4/302)
Telah diriwayatkan oleh Abu Hurairah bahawa Rasulullah SAW bersabda:
ما يُصِيبُ المُسْلِمَ، مِن نَصَبٍ ولا وصَبٍ، ولا هَمٍّ ولا حُزْنٍ ولا أذًى ولا غَمٍّ، حتّى الشَّوْكَةِ يُشاكُها، إلّا كَفَّرَ اللهُ بها مِن خَطاياهُ
Maksudnya
:
Tidaklah seorang Muslim yang ditimpa musibah seperti keletihan, penyakit, keresahan, kesedihan, gangguan dan kegundahan bahkan duri yang melukainya sekalipun melainkan Allah SWT akan menghapuskan dosa-dosanya.
Riwayat Bukhari (5641)
Dalam situasi seperti ini, redha kepada takdir Ilahi di samping membuat persediaan amalan soleh dengan sebanyak-banyaknya adalah amat penting. Kami syorkan seperti berikut:
Pastikan solat fardhu dibuat dengan sempurna, pada awal waktu dan berjemaah. Di samping merajinkan kaki menuju ke masjid atau surau.
Ibadat fardhu yang lain pastikan telah dilaksanakan dengan sempurna dan jika belum hendaklah diqadha’ seperti zakat, puasa dan lain-lain.
Banyakkan lazimi taubat dan istighfar. Dan banyakkan tasbih dan tahmid sebagaimana firman Allah SWT:
فَسَبِّحْ بِحَمْدِ رَبِّكَ وَاسْتَغْفِرْهُ ۚ إِنَّهُ كَانَ تَوَّابًا
Maksudnya: “
Maka ucapkanlah tasbih dengan memuji Tuhanmu dan mintalah ampun kepadaNya, sesungguhnya Dia amat menerima taubat.
”
Surah al-Nasr (3)
Kerapkan bersedekah dan berinfak kerana pahalanya besar di sisi Allah SWT. kami telah nyatakan dalam buku kami yang bertajuk
Keajaiban Sedekah
. Antaranya:
Daripada Abu Umamah al-Bahili RA, Rasulullah SAW:
دَاوُوا مَرْضَاكُمْ بِالصَّدَقَةِ
Maksudnya:
 “Rawatlah orang-orang sakit dalam kalangan kamu dengan bersedekah.”
Riwayat Abu Daud dalam al-Marasil (105) daripada al-Hasan al-Basri; al-Baihaqi dalam Syu’ab al- Iman (3/1310) dan al-Tabarani dalam al-Mu’jam al- Ausat (2/274). Syeikh al-Ghumari menilai hadis ini sebagai sahih.
Al-Munawi berkata: Rawatilah penyakit kamu dengan sedekah. Ini kerana perubatan terbahagi kepada dua jenis, jasmani dan ruhani. Maka Nabi menunjukkan kepada yang pertama dan mensyaratkan sekarang yang kedua. Baginda SAW memerintahkan untuk merawat pesakit dengan sedekah dan memberi peringatan dengannya atas baki yang lain, daripada amalan kebajikan seperti menolong orang yang susah dan orang yang terdesak. Dan telah diuji cara ini oleh mereka yang diberi taufik, maka dapatan daripada ubat-ubatan kerohanian boleh menyembuh apa yang tidak boleh berlaku melalui ubatan fizikal. Yang demikian tidaklah diingkari kecuali siapa yang dibuka hijabnya. Na SAW adalah tabib kepada hati-hati dan siapa yang mendapati dis sempurna persediaannya untuk menghadap Tuhan hamba, nescay diperintahkan dengan rawatan rohani. Siapa yang berpandangan sebaliknya, maka bolehlah dia menggunakan dengan ubat-ubatan yang zahir.
Kata al-Munawi lagi: Rawatilah pesakit kamu dengan sedekah, dengan cara menjamu makan orang yang lapar, melakukan yang makruf bagi yang mempunyai hati yang mengharapkan balasan Allah dan menguatkan hati yang pecah lagi sedih seperti orang yang sakit dalam keadaan terasing, orang-orang fakir, janda-janda dan orang-orang miskin yang tiada tempat untuk mengadu dan berteduh. (Lihat
Faidh al-Qadir Syarh al-Jami’ al-Saghir
, 515/3)
Kemudian, maafkanlah kesalahan orang lain dan jadilah insan yang pemaaf. Banyakkan masa dengan zikrullah, membaca al-Quran sehingga khatam, selawat atas Nabi SAW dan juga beristighfar. Yakinlah bahawa kehidupan yang abadi adalah di akhirat nanti. Kami doakan semoga Allah SWT memberi kesembuhan kepada anda dan kekuatan dengan kesabaran serta redha dengan takdir-Nya.
Kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya:
“Dan di antara mereka pula ada yang (berdoa dengan) berkata: “Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka”
Surah al-Baqarah (201)
Bertarikh: 3 Ogos 2023 bersamaan 16 Muharram 1445 H


#2447: Akibat Menisbahkan Diri Kepada Bapa Angkat di Akhirat Kelak

Soalan:
Assalamualaikum w.b.t Dato’ Seri. Saya ingin tahu apa akibatnya orang yang menisbahkan diri kepada bapa angkat di akhirat kelak? Terima kasih.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Islam merupakan agama yang sangat mementingkan nasab keturunan kerana ia mempengaruhi banyak perkara, seperti pewarisan harta, hak perwalian, dan sebagainya. Oleh yang demikian, perbuatan menisbahkan diri kepada bapa angkat diharamkan oleh Islam, dan hukum ini jelas berdasarkan firman Allah SWT:
مَّا جَعَلَ اللَّـهُ لِرَجُلٍ مِّن قَلْبَيْنِ فِي جَوْفِهِ ۚ وَمَا جَعَلَ أَزْوَاجَكُمُ اللَّائِي تُظَاهِرُونَ مِنْهُنَّ أُمَّهَاتِكُمْ ۚ وَمَا جَعَلَ أَدْعِيَاءَكُمْ أَبْنَاءَكُمْ ۚ ذَٰلِكُمْ قَوْلُكُم بِأَفْوَاهِكُمْ ۖ وَاللَّـهُ يَقُولُ الْحَقَّ وَهُوَ يَهْدِي السَّبِيلَ (4) ادْعُوهُمْ لِآبَائِهِمْ هُوَ أَقْسَطُ عِندَ اللَّـهِ ۚ فَإِن لَّمْ تَعْلَمُوا آبَاءَهُمْ فَإِخْوَانُكُمْ فِي الدِّينِ وَمَوَالِيكُمْ ۚ وَلَيْسَ عَلَيْكُمْ جُنَاحٌ فِيمَا أَخْطَأْتُم بِهِ وَلَـٰكِن مَّا تَعَمَّدَتْ قُلُوبُكُمْ ۚ وَكَانَ اللَّـهُ غَفُورًا رَّحِيمًا
Maksudnya:
“(Diperintahkan dengan yang demikian kerana) Allah tidak sekali-kali menjadikan seseorang mempunyai dua hati dalam rongga dadanya; dan Ia tidak menjadikan isteri-isteri yang kamu ‘zihar’ kan itu sebagai ibu kamu; dan Ia juga tidak menjadikan anak-anak angkat kamu, sebagai anak kamu sendiri. Segala yang kamu dakwakan mengenai perkara-perkara) yang tersebut itu hanyalah perkataan kamu dengan mulut kamu sahaja. Dan (ingatlah) Allah menerangkan yang benar dan Dia lah jua yang memimpin ke jalan yang betul. Panggilah anak-anak angkat itu dengan ber”bin”kan kepada bapa-bapa mereka sendiri; cara itulah yang lebih adil di sisi Allah. Dalam pada itu, jika kamu tidak mengetahui bapa-bapa mereka, maka panggilah mereka sebagai saudara-saudara kamu yang seagama dan sebagai maula-maula kamu.”
(Surah al-Ahzab: 4-5)
Imam al-Qurtubi menukilkan persepakatan ahli tafsir bahawa ayat ini diturunkan kepada Zaid bin Harithah. Para imam meriwayatkan bahawa Ibn ‘Umar R.Anhuma berkata: “Tidaklah kami memanggil Zaid bin Harithah kecuali Zaid bin Muhammad sehingga turun ayat ini.” (
Lihat
Mukhtasar Tafsir al-Qurtubi
, 3/450
)
Melihat kepada persoalan yang diajukan oleh saudara yang bertanya, terdapat beberapa dalil menyebutkan akibat-akibat yang akan diterima oleh mereka yang menisbahkan diri kepada selain bapanya di akhirat kelak. Antara akibat-akibat tersebut:
Diharamkan baginya syurga
Ini berdasarkan hadith yang daripada Abi Bakrah dan Sa’d bin Abi Waqas RAnhuma bahawa Rasulullah SAW bersabda:
مَنِ ادَّعَى إِلَى غَيْرِ أَبِيهِ، وَهُوَ يَعْلَمُ أَنَّهُ غَيْرُ أَبِيهِ، فَالْجَنَّةُ عَلَيْهِ حَرَامٌ
Maksudnya:
 “Siapa yang mendakwa untuk menisbahkan kepada selain ayahnya, sedangkan dia mengetahui bahawa orang itu bukan ayahnya, maka haram ke atasnya untuk menghuni syurga.”
Riwayat al-Bukhari (6766), Muslim (63), Abu Daud (5113), Ibn Majah (2610) dan Ahmad (1553)
Dilaknat oleh Allah SWT, para malaikat, dan manusia seluruhnya
Ini
thabit
 dalam hadith yang diriwayatkan daripada Ali bin Abi Talib R.A bahawa Rasulullah SAW bersabda:
وَمَنِ ادَّعَى إِلَى غَيْرِ أَبِيهِ أَوِ انْتَمَى إِلَى غَيْرِ مَوَالِيهِ فَعَلَيْهِ لَعْنَةُ اللَّهِ وَالْمَلاَئِكَةِ وَالنَّاسِ أَجْمَعِينَ
Maksudnya:
“Dan sesiapa yang mendakwa bapa selain daripada bapa kandungnya atau kepunyaan orang lain selain daripada maulanya, maka laknat Allah, malaikat dan semua manusia ke atasnya.”
Riwayat al-Bukhari (3172), Muslim (1370), Ahmad (615), dan al-Tirmizi (2127)
Tidak diterima urusan dan keadilannya
Ini berdasarkan sambungan daripada hadith Ali bin Abi Talib R.A di atas, Rasulullah SAW bersabda:
 لاَ يَقْبَلُ اللَّهُ مِنْهُ يَوْمَ الْقِيَامَةِ صَرْفًا وَلاَ عَدْلاً
Maksudnya:
“Allah tidak akan menerima daripadanya pada hari Kiamat sarf (mana-mana urusan) dan keadilan.”
Riwayat al-Bukhari (3172), Muslim (1370), Ahmad (615), dan al-Tirmizi (2127)
Maksud
sarf
 (صَرْفٌ) dan keadilan (عَدْلٌ) di dalam hadith menurut majoriti adalah:
Sarf
 (صَرْفٌ) adalah amalan-amalan fardhu.
Keadilan (عَدْلٌ) adalah amalan-amalan sunat. (Lihat
Fath al-Bari
, 4/86)
Diancam dengan kekufuran
لَيْسَ مِنْ رَجُلٍ ادَّعَى لِغَيْرِ أَبِيهِ – وَهُوَ يَعْلَمُهُ – إِلَّا كَفَرَ
Maksudnya:
“Tidaklah seseorang lelaki itu  mendakwa bapa selain daripada bapa kandungnya, sedangkan dia mengetahuinya, melainkan dia telah kufur.”
Riwayat al-Bukhari (3508) dan Muslim (61)
Al-Qastalani mengatakan bahawa ia bermaksud kufur nikmat. Beliau juga menukilkan daripada Abu Zarr bahawa maksud kufur di sini adalah kufur kepada Allah. (Lihat
Irsyad al-Sari
, 2/10)
Kesimpulan
Justeru, berdasarkan persoalan di atas, kami nyatakan bahawa sekiranya anak angkat tersebut diketahui siapa bapanya, hendaklah dinisbahkan kepada nama bapanya yang sebenar.
Antara akibat-akibat yang kami bawakan di atas adalah jelas berdasarkan dalil-dalil yang sahih, maka jelas bahawa terdapat ancaman yang amat dahsyat bagi mereka yang sengaja menisbahkan dirinya kepada selain bapa kandungnya.
Adapun bagi mereka yang tidak mengetahui nama bapa kandungnya atas sebab-sebab tertentu, maka boleh rujuk perinciannya dalam jawapan kami berkenaan nasab anak angkat di pautan berikut:
(
https://maktabahalbakri.com/634-nasab-anak-angkat/#_ftnref7
).
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Wallahu a‘lam
Bertarikh: 3 Ogos 2023 bersamaan 16 Muharram 1445 H


#2448: Solat Jamak Bagi Pengantin

Soalan:
Assalamualaikum Dato’ seri saya ingin bertanya, anak saya in sya Allah akan bernikah nanti, kami ambil pakej perkahwinan dimana segala aturcara telah ditetapkan dari pukul 10 pagi sampai ke asar. Soalan saya, adakah pasangan pengantin ini boleh melakukan solat jamak takhir. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sesungguhnya solat adalah kewajipan yang diwajibkan bagi orang-orang yang beriman. Oleh itu, seorang mukmin wajib memelihara solatnya kerana ia merupakan salah satu rukun daripada rukun-rukun islam dan merupakan tiang agama. Selain itu, ia merupakan ciri yang membezakan seorang Muslim dengan yang lain.
Firman Allah SWT :
حَافِظُوا عَلَى الصَّلَوَاتِ وَالصَّلَاةِ الْوُسْطَىٰ وَقُومُوا لِلَّهِ قَانِتِينَ
Maksudnya
:
Peliharalah kamu (kerjakanlah dengan tetap dan sempurna pada waktunya) segala sembahyang fardu, khasnya sembahyang Wusta (sembahyang Asar), dan berdirilah kerana Allah (dalam sembahyang kamu) dengan taat dan khusyuk.
(Surah al-Baqarah: 238)
Pada asasnya, solat secara
jamak
  mahupun secara
qasar
  termasuk dalam bentuk
rukhsah
 atau kemudahan yang diberikan kepada orang yang bermusafir ketika bersolat. Justeru, dia boleh melakukan solat yang 4 rakaat, iaitu Zuhur, Asar dan Isyak dengan 2 rakaat sahaja. Begitu juga dia boleh menghimpunkan (secara
jamak
) dua solat ketika menunaikannya iaitu antara solat Zuhur dan Asar dan antara solat Maghrib dan Isyak.
Daripada Ibn Abbas R.Anhuma, katanya:
كَانَ رَسُولُ اللهِ صَلَّى اللهُ عَلَيْهِ وَسَلَّمَ يَجْمَعُ بَيْنَ صَلاَةِ الظُّهْرِ وَالعَصْرِ، إِذَا كَانَ عَلَى ظَهْرِ سَيْرٍ وَيَجْمَعُ بَيْنَ المَغْرِبِ وَالعِشَاءِ
Maksudnya:
“
Rasulullah SAW pernah menjamakkan solat Zohor dan Asar apabila Baginda dalam perjalanan, dan Baginda turut menjamakkan antara solat Maghrib dan Isyak.
”
Riwayat al-Bukhari (1107)
Ibn Daqiq al-‘Aid menyebutkan bahawa para ulama’ tidak berbeza pendapat berkenaan
‘illah
 atau sebab dibolehkan jamak antara dua solat fardhu adalah permusafiran. Akan tetapi, Mazhab Hanafi mengkhususkan musafir itu antara Arafah dan Muzdalifah sahaja, maka
‘illah
mereka berubah daripada permusafiran kepada
nusuk
 haji. (Lihat
Ihkam al-Ihkam Syarh Umdah al-Ahkam
, 1/329)
Riwayat Muslim (1605)
Keadan-keadaan yang mengharuskan jamak solat
     Ketika berada di Arafah (Bagi yang menunai haji)
     Permusafiran
     Sakit
     Hujan Yang membasahi baju
     Dalam keadaan ketakutan
Ulama bersepakat tidak dibolehkan untuk melakukan jamak solat kecuali dengan sebab-sebab yang telah dinyatakan di atas.
Menjawab bagi persoalan di atas, dalam isu ini kami katakan kesibukan dengan majlis perkahwinan bukanlah termasuk dalam perkara-perkara yang diberi rukhsah oleh syara’ untuk melakukan solat jamak dan ia tidak menghalang pasangan pengantin menunaikan solat pada waktunya. Namun sekiranya, majis perkahwinan itu dilangsungkan di tempat yang jaraknya lebih dari dua marhalah daripada tempat tinggal pengantin maka dalam keadaan tersebut dibolehkan untuk melakukan jamak solat.
Justeru suka kami nasihati supaya, jagalah solat walau sesibuk mana pun kita dan di mana sahaja kita berada kerana solat itu merupakan tanggungjawab harian yang mesti ditunaikan oleh seluruh kaum muslimin. Ingatlah ancaman yang disebutkan dalam al-Quran tentang orang yang lalai mendirikan kewajipan solat seperti firman Allah SWT:
فَوَيْلٌ لِّلْمُصَلِّينَ ﴿٤﴾ الَّذِينَ هُمْ عَن صَلَاتِهِمْ سَاهُونَ
Maksudnya
:
maka kecelakaan besar bagi orang-orang yang mengerjakan sembahyang – (laitu) mereka yang berkeadaan lalai daripada menyempurnakan sembahyangnya.
(Surah al-Ma’un: 4-5)
Moga kita semua termasuk dalam golongan yang mendirikan solat. Marilah sama-sama kita berdoa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya
:
“Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
Wallahua’lam
Bertarikh: 3 Ogos 2023 bersamaan 16 Muharram 1445 H


#2449: Memburu Haiwan dengan Lastik

Soalan:
Assalamualaikum Dato’ Seri. Bolehkah kita memburu haiwan kecil seperti burung, ayam dan seumpamanya dengan cara melastiknya? Adakah ia halal untuk dimakan? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sebelum kami menjawab soalan ini, kami andaikan melastik yang dimaksudkan adalah sebagaimana yang kita ketahui iaitu sejenis alat lontaran kecil yang menggunakan tangan. Ia berbentuk Y dengan dua jalur getah disambungkan pada dua bahagian atas kerangka tersebut. Hujung satu lagi bagi kedua-dua jalur getah disambungkan pada kantung yang memegang bahan lontaran. Kantung ini digenggam oleh tangan yang lebih dominan dan ditarik ke belakang untuk menghasilkan cukup kuasa untuk lontaran (sehingga sedepa jika dipasang dengan jalur yang cukup panjang).
Biasanya ia menggunakan batu sebagai pelurunya. Ada juga lastik yang menembak bahan lontaran logam, seperti bebola senapang lantak plumbum, atau alas bebola keluli, lastik boleh digunakan untuk menembak haiwan seperti puyuh, burung kuang, arnab dan burung merpati. Meletakkan beberapa bebola sekaligus di dalam kantung boleh menghasilkan kesan senapang patah. Dengan pengubahsuaian struktur, lastik juga boleh menembak anak panah, membolehkan pemburuan jarak pendek dilakukan.
[1]
Pada asasnya, memburu dengan menggunakan alat-alat atau senjata yang tajam bagi menghalalkan haiwan yang diburu mempunyai dua syarat:
Pertama,
 pemburu mestilah menyebut nama Allah SWT pada alat tersebut ketika menggunakannya atau memukul dengannya bertepatan dengan ajaran Nabi SAW berdasarkan hadith-hadith. Di antaranya riwayat daripada Abu Tha‘labah al-Khusyani, katanya: Aku bertanya:
يَا نَبِيَّ اللَّهِ، إِنَّا بِأَرْضِ قَوْمٍ مِنْ أَهْلِ الكِتَابِ، أَفَنَأْكُلُ فِي آنِيَتِهِمْ؟ وَبِأَرْضِ صَيْدٍ، أَصِيدُ بِقَوْسِي، وَبِكَلْبِي الَّذِي لَيْسَ بِمُعَلَّمٍ وَبِكَلْبِي المُعَلَّمِ، فَمَا يَصْلُحُ لِي؟ قَالَ: أَمَّا مَا ذَكَرْتَ مِنْ أَهْلِ الكِتَابِ، فَإِنْ وَجَدْتُمْ غَيْرَهَا فَلاَ تَأْكُلُوا فِيهَا، وَإِنْ لَمْ تَجِدُوا فَاغْسِلُوهَا وَكُلُوا فِيهَا. وَمَا صِدْتَ بِقَوْسِكَ فَذَكَرْتَ اسْمَ اللَّهِ فَكُلْ. وَمَا صِدْتَ بِكَلْبِكَ المــُعَلَّمِ، فَذَكَرْتَ اسْمَ اللَّهِ فَكُلْ، وَمَا صِدْتَ بِكَلْبِكَ غَيْرِ مُعَلَّمٍ فَأَدْرَكْتَ ذَكَاتَهُ فَكُلْ
Maksudnya
: “
Wahai Nabi Allah, sesungguhnya kami berada di negeri Ahli Kitab, maka bolehkah kami makan menggunakan bekas-bekas mereka? (Kami juga berada) di negeri (yang ada banyak) binatang buruan. Aku berburu menggunakan busurku, anjingku yang tidak terlatih dan anjingku yang terlatih, maka apakah yang boleh untukku (dibenarkan untuk makan)? Baginda SAW bersabda: ‘Adapun apa yang kamu sebutkan berkenaan dengan Ahli Kitab, sekiranya kamu mempunyai (bekas-bekas) selain daripadanya, maka janganlah kamu makan menggunakannya. Sekiranya kamu tidak mempunyai (bekas-bekas lain), maka cucilah ia dan makanlah menggunakan bekas-bekas tersebut.
Apa sahaja (haiwan buruan) yang kamu buru menggunakan busur dan kamu telah menyebut nama Allah, maka makanlah.
 Apa sahaja (haiwan buruan) yang kamu buru menggunakan anjingmu yang terlatih dan kamu telah sebutkan nama Allah, maka makanlah. Dan apa sahaja (haiwan buruan) yang kamu buru menggunakan anjing kamu yang tidak terlatih serta kamu sempat menyembelihnya (haiwan buruan tersebut), maka makanlah.’
”
Riwayat al-Bukhari (5478)
Hadith di atas dapat difahami bahawa haiwan buruan yang terkena anak panah yang dilempar dengan bantuan busur dan disebutkan nama Allah ketika hendak melempar anak panah tersebut adalah halal untuk dimakan. (Lihat
Mirqah al-Mafatih
, 6/ 2645).
Ini juga jelas dapat dilihat melalui hadith ‘Adi bin Hatim R.A yang bertanya kepada Nabi SAW:
أُرْسِلُ كَلْبِي فَأَجِدُ مَعَهُ كَلْبًا آخَرَ؟ قَالَ: لاَ تَأْكُلْ، فَإِنَّكَ إِنَّمَا سَمَّيْتَ عَلَى كَلْبِكَ وَلَمْ تُسَمِّ عَلَى آخَرَ
Maksudnya:
 “
Aku telah melepaskan anjingku dan (kemudiannya) aku mendapati ada anjing lain bersamanya? Baginda bersabda: ‘Janganlah kamu makan kerana sesungguhnya engkau telah menyebut (nama Allah) untuk anjingmu sahaja dan engkau tidak menyebut (nama Allah) untuk anjing yang lain.’
”
Riwayat al-Bukhari (5476)
Oleh itu, termasuklah juga alat-alat pemburuan yang lain seperti lembing dan seumpamanya, wajib disebut nama Allah SWT sebelum melemparkannya atau melepaskannya.
Kedua,
 senjata itu mestilah tertusuk ke dalam badan binatang buruan tersebut lalu mati dengan sebab ketajaman dan tikaman alat tersebut bukan kerana beratnya. Hal ini adalah sebagaimana hadith daripada riwayat ‘Adi bin Hatim R.A, katanya: Aku bertanya kepada Rasulullah SAW tentang (hukum memburu dengan menggunakan)
al-Mi‘radh
. Lalu Baginda bersabda:
إِذَا أَصَبْتَ بِحَدِّهِ فَكُلْ، فَإِذَا أَصَابَ بِعَرْضِهِ فَقَتَلَ فَإِنَّهُ وَقِيذٌ فَلاَ تَأْكُلْ
Maksudnya
: “
Sekiranya kamu memperolehi (binatang buruan tersebut) dengan bahagiannya yang tajam (yakni yang terkena pada haiwan itu), maka makanlah ia. Tetapi sekiranya ia mengenai haiwan buruan itu dengan sisinya (yang tumpul) lalu membunuhnya, maka sesungguhnya ia ialah waqiz.
[2]
 Oleh itu, janganlah kamu makan
.”
Riwayat al-Bukhari (5476)
Al-Qastalani menyebutkan, hadith ini menjelaskan mengenai hukum berburu dengan alat yang dipanggil
mi‘radh
 iaitu kayu yang bahagian atasnya seperti sampak
[3]
 yang mana para penunggang kuda akan melemparnya ke arah binatang buruan. Boleh jadi besi itu akan mengenai haiwan tersebut lalu membunuhnya dan menumpahkan darahnya. Oleh itu, harus untuk memakan haiwan itu sebagaimana (ia terkena) pedang dan tombak. Namun, boleh jadi juga kayu yang akan mengenainya, lalu menghempapnya (dan ia mati disebabkan oleh perkara tersebut).
Maka Rasulullah SAW bersabda, jika kamu memperolehi binatang buruan itu dengan bahagian
mi‘radh
 yang tajam, maka makanlah ia kerana sesungguhnya ia adalah sembelihannya. Namun, jika
mi‘radh
 itu mengenai binatang pada bahagian sisinya iaitu selain bahagian bucunya yang tajam, lalu ia terbunuh (dengan sebab tersebut), maka ia adalah
waqiz
 kerana ia semakna dengan kayu yang berat atau batu. Oleh sebab itu, binatang tersebut tidak boleh dimakan kerana ia sudah dikira sebagai bangkai. (Lihat
Irsyad al-Sari
, 8/257).
Kesimpulannya
Berbalik kepada soalan yang diajukan,
kami berpendapat bahawa jika lastik itu menggunakan batu, tanah liat atau benda seumpamanya sebagai peluru, maka haiwan yang mati akibat terkenanya dikira sebagai bangkai kerana ia mati akibat hentakkan atau ledakkan peluru-peluru tadi dan bukannya disebabkan ketajaman pelurunya.
Hal ini kerana benda-benda yang dijadikan sebagai peluru itu sifatnya bukan tajam dan kebiasaannya ia tidak menembusi.
Namun, jika peluru yang digunakan bersifat tajam seperti anak panah dan ia mati disebabkan oleh tusukan bahagiannya yang tajam, maka ia adalah halal untuk dimakan dengan syarat dibacakan nama Allah ketika melepaskan peluru tersebut.
Begitu juga sekiranya haiwan yang dilastik dengan batu atau seumpamanya itumasih lagi mempunyai nyawa (
hayah mustaqirrah
),
[4]
 maka pemburu hendaklah segera menyembelih binatang buruan tersebut seperti biasa iaitu pada bahagian leher dan ia adalah halal untuk dimakan. Ini adalah sebagaimana dinyatakan oleh al-Sarakhsi bahawa diriwayatkan daripada seseorang, katanya: Ada sebahagian penduduk suatu tempat memiliki burung unta, lalu seseorang telah memukulnya dengan teruk, lalu mencampakkannya ke tempat pembuangan sampah dan ia masih lagi hidup. Maka, kami bertanya kepada Sa‘id bin Jubair dan beliau menjawab: “Sembelihlah ia dan makanlah.” Inilah juga pendapat kami kerana haiwan yang dipukul jika sempat untuk menyembelihnya (sebelum ia mati) adalah halal untuk dimakan berdasarkan kepada firman Allah SWT:
إِلَّا مَا ذَكَّيْتُمْ
Maksudnya
: “
kecuali yang sempat kamu sembelih (sebelum habis nyawanya).
”
(Surah al-Ma’idah: 3)
Hal ini juga kerana terhasilnya apa yang dimaksudkan iaitu mengalirnya darah najis (dari haiwan itu melalui sembelihan syar‘i). (Lihat
al-Mabsut
, 11/222).
Sekalipun begitu, keharusan aktiviti memburu ini juga terikat dengan undang-undang sesebuah negara kerana ia melibatkan lesen pemburuan, lesen memiliki senjata api, haiwan-haiwan terancam yang dilindungi, haiwan-hawian yang boleh diburu, kawasan hutan yang dibenarkan untuk memburu dan sebagainya.
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.

[1]
 Lihat

https://ms.wikipedia.org/wiki/Lastik
. Diakses pada 24 Julai 2023.
[2]

Waqiz
 ialah haiwan yang dihukum sebagai bangkai kerana telah dibunuh bukan dengan menggunakan senjata yang tajam, tetapi yang dipukul sehingga mati.
[3]
 Sampak ialah simpai daripada logam (besi, emas, dll) yang dipasang pada hulu pisau dan lain-lain supaya jangan pecah. (Lihat

https://prpm.dbp.gov.my/cari1?keyword=sampak
. Diakses pada 11 April 2023).
[4]
 Tanda sembelihan bagi binatang
hayah mustaqirrah,
apabila binatang itu disembelih, darahnya memancut dan ia mengelupur apabila dilepaskan.
Bertarikh: 3 Ogos 2023 bersamaan 16 Muharram 1445 H


#245 Status Ibu Saudara Susuan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apakah status ibu saudara susuan? Adakah ianya menjadi mahram? Hal ini kerana saya telah mengambil anak angkat lelaki yang masih bayi, tetapi saya tidak dapat menyusukannya kerana ketiadaan susu. Disebabkan itu, saya berikan kepada adik perempuan saya untuk menyusukan anak angkat saya tersebut? Adakah saya menjadi mahram kepada anak angkat saya disebabkan oleh hubungan ibu saudara susuan? Mohon Pencerahan
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Penyusuan ataupun dalam bahasa arabnya
Al-Rada’
 (الرّضَاعْ)  menurut
al-Mausu’ah al-Fiqhiyyah al-Kuwaitiyyah
 ialah Perbuatan mengalirkan susu bagi seseorang perempuan ke dalam perut seorang bayi dengan syarat-syarat yang tertentu.
[1]
Manakala menurut kitab
al-Fiqh al-Manhaji
,
al-Rada’
 ialah susu perempuan yang mengalir masuk ke dalam perut bayi.
[2]
Penyusuan yang mencukupi syaratnya akan menyebabkan hubungan kekeluargaan itu akan menjadi mahram. Ini seperti mana firman Allah SWT:
وَأُمَّهَاتُكُمُ اللَّاتِي أَرْضَعْنَكُمْ وَأَخَوَاتُكُم مِّنَ الرَّضَاعَةِ
Maksudnya:
 “
Dan (diharamkan juga kamu mengahwini) ibu-ibu kamu yang telah menyusukan kamu dan saudara-saudara susuan kamu”
[3]
Oleh itu, kesan daripada penyusuan akan menyebabkan anak susuan itu haram untuk dikahwini sepertimana anak yang dilahirkannya. Hal ini sepertimana hadith yang diriwayatkan daripada Ibnu Abbas R.Anhuma, bahawa Nabi SAW bersabda kepada anak Saidina Hamzah RA:
لاَ تَحِلُّ لِي، يَحْرُمُ مِنَ الرَّضَاعِ مَا يَحْرُمُ مِنَ النَّسَبِ، هِيَ بِنْتُ أَخِي مِنَ الرَّضَاعَةِ
Maksudnya:

“Dia tidak halal bagiku. Apa yang disebabkan keturunan turut diharamkan disebabkan penyusuan. Dia merupakan anak perempuan susuanku
.”
[4]
Imam al-Nawawi menyatakan di dalam syarahnya, “Penyusuan merupakan perkara yang menyebabkan kepada pengharaman bagi anak susuan berkahwin dengan ibu susuannya selama-lamanya (mahram muabbad). Oleh itu, halal bagi anak susuan untuk melihat ibu susuannya, tinggal bersamanya di rumah, bermusafir dengannya seperti mana keadaan ibu kandungnya sendiri”.
[5]
Kesan daripada penyusuan itu, hubungan anak susuan dengan ibu susuan dan suaminya serta keturunannya adalah tertakluk kepada dua hukum yang asas, iaitu:
Diharamkan berkahwin diantara mereka (ibu susuan dan bapa susuan serta keturunannya)
Syeikh Muhammad al-Zuhaili menyatakan bahawa dihalalkan anak susuan pada keharusan untuk melihat (apa yang diharamkan ajnabi) kepada ibu susuan dan keturunannya serta dihalalkan tinggal bersama.
[6]
Pengarang kitab
al-Fiqh al-Manhaji
 menyatakan: Jika seorang perempuan menyusukan bayi yang bukan anaknya, bayi itu menjadi anak susuannya dan suaminya pula menjadi bapa susuan anak tersebut. Kesan penyusuan ini kepada hubungan kekeluargaan adalah sebagaimana berikut:
Anak susuan haram berkahwin dengan ibu susuan dan keturunannya, seperti keturunan ibu sendiri. Keturunan ibu susuan yang haram dikahwini adalah seperti berikut:
Saudara perempuan kepada ibu susuan kerana mereka ialah ibu saudara sebelah ibu susuan.
Anak perempuan kepada ibu susuan kerana mereka ialah saudara susuan.
Cucu perempuan kepada ibu susuan kerana mereka ialah anak perempuan kepada saudara susuan.
Ibu kepada susuan kerana dia ialah nenek susuan.
Seperti keturunan bapa sendiri, keturunan bapa susuan yang haram dikahwini adalah seperti berikut:
Saudara perempuan kepada bapa susuan kerana mereka ialah ibu saudara sebelah bapa susuan.
Anak perempuan kepada bapa susuan, sekalipun dengan isteri yang lain kerana mereka ialah saudara susuan.
Cucu perempuan kepada bapa susuan, kerana mereka ialah anak perempuan kepada saudara susuan.
Ibu kepada bapa susuan, kerana dia ialah nenek susuan.
Ibu susuan dan keturunannya haram berkahwin dengan anak susuan dan keturunannya. Ini kerana jika ibu susuan diandaikan sebagai ibu sendiri kepada anak susuan, sudah tentu mereka semua merupakan keturunan yang haram dikahwini.
Sebagaimana anak susuan tidak boleh berkahwin dengan anak perempuan ibu susuan kerana dia merupakan saudara susuannya. Begitu juga cucu lelaki susuan daripada anak perempuan ibu susuan bapanya kerana dia merupakan ibu saudara susuan sebelah bapa dan begitulah seterusnya.
Ibu susuan dan keturunannya harus berkahwin dengan ahli keluarga anak susuannya, seperti saudara lelaki, bapa dan bapa saudara sebelah bapa kerana mereka ialah orang asing daripada ibu susuan dan keturunannya.
[7]
Berdasarkan persoalan di atas, hubungan antara anak angkat lelaki itu dengan saudari adalah ibu saudara susuan sebelah ibu berdasarkan hukum yang ditetapkan oleh syara’. Hubungan ini disebut dengan الخَالَة مِن الرّضَاع, iaitu setiap perempuan yang menyusu bersama dengan ibu kandungnya atau ibu susuannya, atau menyusu daripada salah seorang neneknya.
[8]
Hal ini berdalilkan hadis Rasulullah SAW yang diriwayatkan oleh Saidatina Aisyah R.Anha:
اسْتَأْذَنَ عَلَيَّ أَفْلَحُ فَلَمْ آذَنْ لَهُ فَقَالَ أَتَحْتَجِبِينَ مِنِّي وَأَنَا عَمُّكِ، فَقُلْتُ وَكَيْفَ ذَلِكَ؟ قَالَ أَرْضَعَتْكِ امْرَأَةُ أَخِي بِلَبَنِ أَخِي، فَقَالَتْ سَأَلْتُ عَنْ ذَلِكَ رَسُولَ اللَّهِ صَلَّى اللهُ عَلَيْهِ وَسَلَّمَ فَقَالَ صَدَقَ أَفْلَحُ ائْذَنِي لَهُ
Maksudnya:

Aflah meminta izin untuk masuk menemui aku (Aisyah) tetapi aku tidak benarkan. Lalu Aflah menjawab, “Mengapa engkau berhijab daripadaku sedang aku ialah bapa saudaramu? Isteri saudaraku pernah menyusukanmu dengan susu saudaraku!” Kata Aisyah: Lalu aku bertanya Rasulullah SAW hal itu dan dia berkata, “Benar kata Aflah, berikanlah izin dia untuk masuk
.”
[9]
Justeru,
hukum antara anak angkat itu dan saudari iaitu ibu saudara susuan adalah mahram dan terpakai hukum hakam mahram seperti aurat, harusnya berkhalwat dan bersentuhan secara kekal.
 Semoga Allah memberikan kita kefahaman dalam agama ini. Amin.
Wallahua`lam.
Bertarikh 6 Januari 2022 bersamaan 3 Jamadil Akhir 1443H

[1]
 Lihat
al-Mausu’ah al-Fiqhiyyah al-Kuwaitiyyah
, 22/238
[2]
 Lihat
al-Fiqh al- Manhaji,
 3/119
[3]
 Surah al-Nisa’, 23
[4]
 Riwayat al-Bukhari (2502) dan Muslim (1447)
[5]
 Lihat
Syarh al-Nawawi ala Sahih Muslim
, 10/23
[6]
 Lihat
al-Mu’tamad fi Fiqh al-Syafi’e,
 4/326
[7]
 Lihat
 al-Fiqh al-Manhaji
, 3/124
[8]
 Lihat
al-Mu`tamad fi al-Fiqh al-Syafie
, 4/34
[9]
 Riwayat al-Bukhari (2644)